c: application/atom+xml

text:
AMAKULU G'AMANNYA RSS FeedUsing this feed you can follow the latest changes to my blog.3813350212018-03-26T07:45:30ZMargaret Nankingahttp://www.lugandalusogalugwerecommission.com/381335021mnankinga@hotmail.comhttp://www.lugandalusogalugwerecommission.com/381335021/2093256/posting/abantu-bangi-bagamba-amannya-g-ebika-tegalina-makuluAbantu bangi bagamba amannya g'ebika tegalina makulu BULI Muganda alina erinnya lye baamutuuma ery'ekika naye bw'obuuza erinnya eryo kye litegeeza, batono abasobola okukubuulira amakulu agali mu mannya gaabwe. Katukulage amakulu g'amannya g'ebika agamu naawe ofeeyo okuzuula amakulu agali mu linnya
lyo:    KASUJJU :   Lino nalyo linnya lya Lugave. Ku mulembe gwa Kabaka Mutebi omusajja yatuuka ng’ayiisa omwenge,abantu ne bajja bangi okugunywa. Mu bajja mwalimu n’omukazi ow’omwana eyazazika
omwanawe wabbali n’atandika okwekatankira amagengere. Ono aba akyekatankira amagengere ate ne wajja omusajja eyalina endiga naye n’gisiba kiku ekinene wabbali n’atuula okunywa omwenge. Baba bakyanywa, ne wajja embwa ng’edduka era endiga
bwe yeekanga kwe kudduka nga bw’ekulula ekiti kwe baali bagisibye, ne kikuba omwana ne kimutta. Omusango gwabalukawo nga babuuza avunaanyizibwa ku kufa kw’omwana. Abamu nga banenya muyiisa, abalala nnyini ndiga n’abalala nnyini mbwa eyakanze
endiga. Baawoza okutuuka bwe baajulira ewa Kabaka naye baba basimbye olwa kasota bagenda okuwoleza kabaka kwe kusanga akavubuka akaali kayitibwa Kalali nga kali ku ttale kalunda embuzi. Bwe kaabuuza ogubadde ne bakannyonnyola ne kagamba nti yii ogwo omusango
mwangu okusala. Bano beeyongerayo ewa Kabaka era bwe baamuwoleza n’alaba ng’omusango si mwangu, omu ku baaliwo kwe kumutegeeza ku kalenzi ke baasanze nga kalunda ente ne kategeeza nti omusango mwangu. Kabaka yatumya akalenzi era baakasanga kalya
nsujju ne bakatwala bukubirire ewa Kabaka gye kaatuuka nga kalina n’ekiryo (akasigo k’ensujju ) ku bbeere. Kabaka bwe yakalaba kwe kugamba nti kano ka kasujjubbeere obwedda ke mugamba? Yakalagira kasale omusango nako ne kategeeza nti olwokuba omwana
eyali attiddwa yali muwala, yali muka kabaka nti abantu bano bateekwa okuliyirira kabaka eggozi nga bamuwaamu abazaana . Bonna bakkaanya nti asaze bulungi omusango. Olwokuba Kabaka yamuyita kasujjubbeere we waava erinnya Kasujju mu boolugave ne Kasujju okuweebwa
Obwakasujju obuvunaanyizibwa okukuuma n’okulamula abalangira.    MUGWANYA:    Lino litera kutuumwa basajja abeddira Obutiko n'Abenkima nabo balituuma nga liva mu linnya lya kibuga kya Ssekabaka Kimbugwe ekiyitibwa
Bugwanya. Bugwanya kitegeeza nti tutabaganye noolwekyo Mugwanya litegeeza omutabaganya oba omuntu atabaganya abalala.    NAKANGU:    Lino erinnya lyatandikira ku Ssekabaka Kateregga nga ye yasooka okulituuma enju
ye nga yeewaana nti yayanguwa okulya Obwakabaka Nakangu litegeeza omuntu omwangu.    NAMBOOZE:    Lino lyatandikira ku Kabaka Kyabaggu ku mukazi Namale eyali omuyimbi ate nga muzinyi. Kyabaggu bwe yamulaba bw’azina
n’awuliriza n’ennyimba ze kwe kumutuuma erinnya Namboozi eritegeeza omuntu omunyumya oba omuntu ow’emboozi ennungi nga lino lye lyakyusibwa ne lifuuka Nambooze. Litegeeza omukazi omunyumya nga lituumibwa Bakkobe.   KATENDE:    Lino linnya lya Baalugave. Lumu jjajja w’Aboolugave, Mukiibi Mulangwa yava e Kapeeka gye yali abeera n’agenda e Ssekiwunga. Bw’atuuka eno kwe kulengera akasozi n’akatendereza obulungi olwo n’atambula
n’akatuukako. Ku kasozi kano kwe yasinziira n’agamba nti: “Akasozi kano akatenderezebwa, wano we ndigwa. E Kapeeka balizzaayo luwanga. Akatenderezebwa mwe mwava erinnya Katende eryatuumibwa akasozi kano akamanyiddwa nga obutaka bw’Aboolugave
era we wava n’erinnya Katende. Katende litegeeza omuntu omulungi mu ndabika, atenderezebwa.    NAKAKAAWA:    Erinnya lino lya kika kya Kkobe nga litegeeza ekkobe ettono. Amakobe gaaliibwanga nnyo wano mu Buganda
mu biseera eby'enjala. Basimba masimbe kyokka waliwo n'ageemeza gokka mu bibira.    NAKATUD D   E  litegeeza ekkobe eddene.   KIWOMBOJJO:    Lino erinnya litegeeza omuwemba omubisi. Liva mu linnya empombojjo eriweebwa omuwemba omubisi gwe basa ne bongera mu mwenge nga gugaanyi okukula.    MASENGERE:    Ensibuko yaalyo
eri mu mayinja ageeyambisibwa mu kuweesa ge bayita amasengere ge basaanuusa okukolamu ebyuma Masengere litegeeza omuntu omugumu nga ekyuma.    SSEMPIJJA:    Linnya erituumibwa Abente. Empijja kiba kyuma ekinene
nga kigumu ddala, omuweesi kw'akubira ekyuma ekyengeredde. Ssempijja litegeeza omuntu omugumu ennyo. Omuwala ayitibwa Nampijja.    BUSUULWA:    Bano baba beddira Kkobe ng'erinnya liva ku makobe agaasuulibwa okwetangira
ebizibu. Kigambibwa nti jjajja w'Abekkobe Sseddumi olumu enjala eyagwa mu Buganda yamuwaliriza okubba amakobe ku buko gye yafumbiza muwalawe. Bwe baamugoba kwe kusuulako agamu era wano we wava erinnya Busuulwa.    KAYIWA:
Lino nalyo lya Bakkobe. Sseddumi bwe yalaba abamugoba olw'amakobe ge yali abbye bamulemeddeko kwe kugayiwa gonna era wano we wava erinnya Kayiwa.    MBAZIIRA:    Lituumibwa Abennyonyi n’Abaakasimba nga
liva mu kigambo kubaziira. Okubaziira embugo kwe kuzitaba (okuzigatta) nga bazitunga n’obuso. Noolwekyo Mbaziira litegeeza muntu agatta (ataba) embugo.    MULINDWA -   Bano baba beddira Mbwa nga liva ku jjembe
Mulindwa lye basamirira.    MUGALULA -   Bano beddira Nseenene nga liva ku kuba nti mu kusooka Kisozi- Ggomba lyali lifugibwa mukazi naye bwe yazaala omwana omulenzi gwe bayita Kajjongolo, obukulu kwe kukyusibwa
ne buweebwa omulenzi ono n’atuumibwa Mugalula ekitegeeza okukyusa eng'oma n’edda ku musajja. Oyinza okugamba nti Mugalula litegeeza nkyukakyuka.    KAKINDA -   Ono aba wa Kkobe nga litegeeza okukinda
(okuyooyoota) n’okutona olubugo lwa Kabaka. Noolwekyo oyinza okugamba nti Kakinda litegeeza omuyooyoosi.    NSAMBA -   lino lya Ngabi nga liva ku jjajja w’Abengabi ono bwe yali akyali muto baamusibanga
endege ku magulu aleme kubula olwo n’atambulanga nga bw’asamba zisobole okuvuga, kwe kumutuuma Nsamba. Abawala bayitibwa Nansamba    NTANDA -   Yeddira Mmamba nga lino liva ku Kibuuka Omumbaale, bwe
yajja mu Buganda okulwana n’Abanyoro. Bwe yali yaakatuuka, omwana Mubiru kwe kumwetikkirako omugugu gwe yajja nagwo, wano Kibuuka kwe kumutuuma Ntanda kubanga yeetikka entanda ye    LUWAGA    Lya ba Mpologoma.
Lyava ku jjajja w’Abempologoma Ssebuganda eyatta empologoma bbiri n’omuggo nga bali e Lwadda. Bwe yadda eka kitaawe n’akwata omuggo n’agamba nti ‘Guno omuggo luwaga’, we waava erinnya Luwaga Kigambibwa nti omuggo bwe yagussa
wansi ne gufuuka olusozi oluyitibwa Luwaga. Noolwekyo Luwaga kitegeeza omuntu omuzira.    SSEKABEMBE -   Linnya lya Mmamba kyokka n’Abendiga balituuma. Lino liva ku mwana wa Ssebawutu owookusatu eyayitibwanga
Kijjambu eyaweebwa omulimu gw’okukuuma effumu lya Kibuuka Omumbaale eriyitibwa Kababembe olwo n’aye n’atandika okuyitibwa Ssekabembe ekitegeeza omukuumi w’omuggo. Ssekabembe lituumibwa n’Abendiga era omuwala ayitibwa Nakabembe.
MUKOOZA -   Lino linnya lya Bantalaganya naye nga baaliggya ku mbwa ya Kabaka eyitibwa Mukooza abentalaganya gye balabirira. Oyinza okugamba nti Mukooza litegeeza mbwa ya Kabaka.    JJOOGA -
Lino lituumibwa Abemmamba n’Aboolugave. Lyava ku mwana ow’emmamba eyali ayitibwa Ssekibumba, eyajooganga banne, olwo Kibuuka Omumbaale bwe yamulaba kwe kumutuuma Jjooga eritegeeza omuntu omujoozi.    KAYIIRA -
Lino ly’abeddira Embogo nga lyava ku jjajjaabwe Kayanja eyayamba muzzukuluwe Makumbi okunoonya embazzi eyali emubuzeeko. Kayanja yayokya oluyiira ensiko eveewo basobole okulaba embazzi. Kuno kwe kwava okumuyita Kayiira eritegeeza omuntu ayokya empiira.
KIZUULA -   Linnya lya Mmamba nga lyava ku lutalo lwa Kibuuka Omumbaale n’Abanyoro. Bwe baali balwana, omwana Ssembajjwe kwe kuzuula Omunyoro eyali yeekwese ku kyalo. Wano we yava ne bamutuuma Kizuula.
MAKUMBI    Erinnya lino lya Bambogo nga lyatandikira ku Ssekabaka Kimera. Kimera bwe yali ajja okulya Obuganda, muzzukulu wa Kayiira ayitibwa Kipimpini ye yamwetikkira enkumbi kwe kumutuuma Makumbi eritegeeza omwetissi
w’enkumbi.    SSEBUKANJA    Linnya lya Mmamba nga baaliggya ku mwana waabwe eyaleetera Kibuuka Omumbaale omwenge ogulimu enkanja.    KAAMAANYI -   Linnya lya Bambogo
nga baaliggya ku ngabo ya Kabaka gye basitula eyitibwa Kaamaanyi.    TTONDA -   Linnya lya Mmamba nga baaliggya ku lusozi Ttonda olusangibwa e Mpigi. Ku lusozi luno Kibuuka Omumbaale kwe yasisinkana omukongozzi
wa Lubaale Katonda, olusozi n’alutuuma Butonda kyokka abantu ne balisalako ne baluyita Ttonda eritegeeza omutonzi.    NAKYONDWA:    Lino linnya ly’abawala mu Ngabi Ennyunga. Liva ku muwala wa Mutaawe
(Mutaawe ye jjajja w’Abengabi Ennyunga) eyagenda n’ayunga ente ya Kabaka Kintu eyali emenyese. Ente yawona n’eddamu n’etambula. Wano we wava erinnya Nakyondwa n’omulenzi Ssekyondwa. Amannya gano gategeeza muyunzi.   SSEKAMWA :   Ono yeddira Mpeewo ng’erinnya lino lyajja ku Ssekabaka Mutebi I . Mutebi yaddira mutabani wa Kiggye Sseryazi Ssebbaale n’amuwa obukulu Obwakibaale nga bw’agamba nto ono y’alina akamwa
akasalira Kabaka omusango. Wano we wava erinnya Ssekamwa nga litegeeza omuntu ow’akamwa akoogi akatatya banene nga Kabaka.    KASUJJA:     Bano baba beddira Ngeye. Jjajja w’Abengeye ayitibwa Bakazirwendo
Ssemmandwa yalina omwanawe Kyesimba eyabeeranga e Busujju ng’ono ye yawonyanga Kabaka omusujja kye baava bamutuuma Kasujja. Kasujja litegeeza omusawo w’omusujja. Ssessanga: Bano baba beddira Njovu. Erinnya lyatandika ku Kabaka Kintu anti ono bwe
yali ajja okulya Obuganda, jjajja w’Abenjovu ye yajja akutte essanga lya Kintu kwe kumutuuma Ssessanga. Okunyweza erinnya lino, Abenjovu be bakuuma essanga erikuuma Obuganda. Noolwekyo Ssessanga litegeeza mukuumi w’essanga lya Kabaka.   BUKOMEKO NE NABUKOMEKO :   Gano mannya ga&nb 2014-07-31T13:54:44Z2018-03-26T07:45:30Zhttp://www.lugandalusogalugwerecommission.com/381335021/2256233/posting/amannya-g-ebika-agamu-gagenda-gafaAmannya g'ebika agamu gagenda gafa AMANNYA g'ebika agamu gagenda gafa so ng'okufa kwago kuba kwoleka kufa kwa zimu ku mpisa zaffe, obulombolombo n'ebyafaayo. Abawala bangi kati beeyita mannya ga bakitaabwe, agaabwe ne bagafiisa ne batamanya nti batta byafaayo na bulombolombo bwa
Buganda obwekwese era obuterekeddwa mu mannya g'ebika. Kale laba nga gano:    BUWEMBO:    Erinnya lino liva mu kigambo ‘ekiwembo’ nga guno guba mukolo ogw’okutta omuntu Kabaka kwe yakuliranga.
Edda, ng’eddiini tennajja, Kabaka bwe yabanga akola omukolo ogw’okukula, yagendanga ewa Kasujja, Omutaka w’Engeye mu muwafu gwe baayitanga Nnaabonganaani olwo Kabaka n’alyoka abuuza nti Nnaabonga n’ani?. Omuntu eyasookanga
okuddamu nti nange nga bamukwata era oluvannyuma baamuttanga ng’okuttibwa kwe kwe kuyitibwa ekiwembo, nga bagamba nti Kabaka mukoka, mw’ayita agenda n’ekiwembo. Ekyalo kwe baamuttiranga nga nakyo kiyitibwa Kiwembo. Mu kiwembo kino mwe muva
erinnya Buwembo ly’oyinza okugamba nti litegeeza omuntu ow’akamwa akangu.    KAWEESA:    Bano Baamafumbe. Kaweesa eyasooka yali mutabani wa Walusimbi nga muweesi nnyo kye baava bamutuuma Kaweesa eritegeeza
omuweesi.    MPANGA:    Okuggya Bakabaka empanga (olumu luyitibwa luwanga) kyava dda. Kigambibwa nti akalombolombo kano kaviira ddala ku Kabaka Kintu. Kigambibwa nti mu lubiri lwa Kintu e Magonga mwalimu omugugu
ogutaakwatibwangako era Abataka nga bagamba nti nga tebamanyi kigulimu. Wabula Sir Apolo Kaggwa agamba nti oluvannyuma ennyo bwe baagusumulula ne basangamu empanga bbiri entereke, nga bateebereza nti olumu lwali lwa Kintu olulala lwa Chwa
Nabakka, Bakabaka abagambibwa nti baabula bubuzi. Kyokka abamu bagamba nti olwokubiri lwandiba nga lwali lwa Nambi muka Kintu. Apolo Kaggwa agamba nti abataka baali balimba okugamba nti tebamanyi kiri mu mugugu era nga kiteeberezebwa nti osanga
empanga baazitereka nga balowooza nti bwe baliba baddayo gye baava okujja mu Buganda nti baliddayo nazo. Mu mpanga zino mwe muva erinnya Mpanga.    NAKIBONEKA:    Erinnya lya bawala nga liva mu kigambo okuboneka
ekitegeeza okulabika okw’ekintu ekyagalwa nayE nga tekitera kulabikalabika. Okuboneka kukozesebwa ku mwezi ne ku Kabaka. Oyinza okugamba nti Nakiboneka litegeeza omuntu nnantalabikalabika.    MUSIIGE:
Erinnya lya balenzi nga liva mu kigambo kusiiga. Edda abataka n’abakungu baawangayo abaana baabwe mu lubiri ewa Kabaka bakulire eyo nga bamuweereza. Kuno kwe kwayitibwanga okusiiga. Musiige wandigambye nti ye mwana gwe bawaddeyo mu lubiri okuweereza
Kabaka.    MUGABI:     Lino linnya lya basajja ng’ensibuko yaalyo eviira ddala ku Kabaka Kimera.Omulangira Kalemeera bwe yazaala mu muka Kabaka Winyi ayitibwa Wannyana omwana, omwana oyo eyatuumibwa Kimera
baamukweka mu kirombe kye baatuuma mugabi era wano we wava erinnya Mugabi ly’oyinza okugamba nti litegeeza omuntu akweka ebyama.    LUKENGE NE NALUKENGE:    Amannya gano gategeeza eriggwa ekkomerere
mu ttaka lye liyitibwa lukenge. Ensibuko yaago etandikira ku Ssekabaka Ndawula eyali Kabaka owa 22 ng’obaze okuva ku Kintu. Ono omulongo we yamutuuma Lukenge ng’agamba nti obuyinza bwa Kabaka bufaanana n’eriggwa ekkomerere mu
ttaka , bw’oliyitako likufumita. Noolwekyo Lukenge ne Nalukenge gategeeza eriggwa ekkomerere mu ttaka.    KASAJJA:    Lino nalyo litandikira ku Ssekabaka Ndawula eyatuuma olubiri lwe erinnya Kasajjakaaliwano
n’agamba nti litegeeza kitiibwa nti omusajja bw’amala okufa nga bamwogerako nti ‘Akasajja ako bwe kaabeeranga mu maka gaako wano nga kalina ekitiibwa n’amalala’ (Laba Empisa Za Baganda ekya Sir Apolo Kaggwa). Erinnya lino oluvannyuma
lye baasalako ne lifuuka Kasajja.    MAWANDA:     Erinnya lino litandikira ku Ssekabaka Ndawula. Omu ku bakazi be, Nakidde Luyiga, bwe yafuna olubuto ne lumuyisa bubi ng’awandawanda buli kiseera
era lumu Kabaka yamugoba ku mmere olw’okuwandawanda ng’agamba nti awanda mu mmere. Kabaka Ndawula yalagira eyali Ssekiboobo, Nkalubo, atte Luyiga ng’amulanga kuwanda malusu nga balya. Nkalubo yatya okumutta n’afunayo omukazi omulala
ow’olubuto n’amutta n’akweka Luyiga. Bwe yazaala omulangira, Nkalubo n’amutwalira Kabaka era bwe yalaba omwana ng’amufaanana ate n’ajjukira nnyina bwe yawanda amalusu nga balya kwe kumutuuma Mawanda (Laba akatabo
Ekitiibwa Kya Buganda) . Wano we wava erinnya Mawanda ly’oyinza okugamba nti litegeeza omuntu omuwanduzi w'amalusu oba omujama.    SSAAKA:    Lino linnya lya basajja nga liva mu kigambo okusaaka ekikozesebwa
mu kukomaga. Bw’omala okuggya ekikuta ku mutuba n’okukikalakata olwo ozzaako okusaaka ng’okozesa ensaamu ensaaka. Okusaaka kwe kukubaAkuba ekikuta kino ne kigaziwagaziwa nga bwe kigonderera. Mu kusaaka mwe muva erinnya Ssaaka.   KASEKENDE:    Erinnya lino lya basajja nga liva mu buseekende (akamu kaseekende). Obuseekende bwe buti obumera ku tteete obwo obuyitamu ne buwanvuwa, obubaako kyenvu. Edda abamu baabuzimbisanga enju. Mu buseekende buno mwe
muva erinnya Kasekende.   NASSIWA:    Lino lya bawala nga liva mu kigambo kusiwa. Okusiwa kukozesebwa mu lulimi lwa kuyiisa mwenge ng’omuntu addira omuwemba omusiike gwe bamaze okusa n’aguyiwa ku mubisi olwo n’agutabula n’ebibatu
gunoge nga tannagubikka gufuuke omwenge. Nassiwa wandigambye nti litegeeza okulunga omubisi n’omuwemba omuse.   MUGWANYA NE NAMUGWANYA:   Gano gatera kutuumibwa Bankima. Aboobutiko nabo bagatuuma. Ensibuko y’erinnya lino eri ku Ssekabaka
Kimbugwe ng’ono yali mwana wa Ssuuna I. Kimbugwe bwe yalya obwakabaka n’akuba ekibuga kye ku lusozi lwe yayita Bugwanya era n’olubiri lwe n’alutuuma Bugwanya kye yagamba nti kitegeeza nti 'tutabaganye'. Mu Bugwanya mwe muva erinnya
Mugwanya ly’oyinza okugamba nti litegeeza omutabaganya.   NANSUKUSA:   Lino linnya lya bawala nga liva mu kigambo ensukusa ekitegeeza ekitooke ekito ekitannaba kussa. Edda Abaganda nga baakatandika okulima n’okusimba ensuku oli yajjanga
ewa munne alabe oba alinayo ku ttooke oli n’amuddamu nti 'nedda ensuku nsa, ebitooke bikyali bito'. Ensuku nsa mwe muva ekigambo ensukusa ekivaamu erinnya Nansukusa. Nansukusa oyinza okugamba nti litegeeza ekitooke ekitannassa.   MAGALA NE NAMAGALA:     Erinnya lino lirabika liva mu kigambo mugala ekitegeeza akayumba ke bazimba ku kiswa ekisaze basobole okukibikka enswa zireme kubuukira mu bire. Kyokka kirabika Aboolugave okutuuma Magala ne Namagala baakiggya
ku butaka bw’owessiga Natiigo obuli e Magala mu Ssingo.    KIKOYO:    Linnya lya basajja nga liva mu bisassalala ebifubutuka mu kiswa eky’ennaka ebimerako obutiko obunakanaka ebiyitibwa ebikoyo. Ebintu
ebyo abamu bye bayita enkanja z’obutiko mu Luganda olutuufu biyitibwa bikoyo, bwe biba eby’enswa ennaka era mwe muva erinnya Kikoyo.    KALYESUBULA:    Litera kutuumwa basajja abeddira Endiga nga
liva mu kigambo kusubula ekikozesebwa mu lulimi lw’okukomaga. Omukomazi bw’aba aggya oba okuyubuluza ekikuta ku mutuba ky’agenda okukolamu olubugo okwo kwe bayita okusubula. Noolwekyo oyinza okugamba nti Kalyesubula litegeeza
okuyubuluza ekikuta ky’omutuba okuva ku muti ng’ogenda okukikomagamu olubugo.    SSEMUKUUTU:    Lino nalyo liva mu lulimi lwa kukomaga. Ekikuta ekiva ku mutuba kye bagenda okukomagamu olubugo kiyitibwa
mukaaku kati oba olina okukikalakata ne kivaako ebigalagamba ebyo eby’okungulu. Akambe akeeyambisibwa mu kukalakata omukaaku kayitibwa kkuutu era mwe muva erinnya ssemukuutu ly’oyinza okugamba nti litegeeza akambe akeeyambisibwa mu kukalakata omukaaku
nga bagenda okugukolamu olubugo.    KABUGO NE NAKABUGO:    Amannya gano gombi ga bantu abeddira Enkima, bajjajja ba Buganda, nga gava mu kyambalo ekikulu ekya Buganda, olubugo. Kabaka bw’akisa omukono, okufuna
anaamuddira mu bigere, omulangira amusikira amala kubikka njole kabugo. Omulangira kasita abikka akabugo olwo nga Buganda efunye Kabaka. Mu kabugo kano mwe muva amannya Kabugo ne Nakabugo. Olubugo olutono ate nga lulungi oyinza okuluyita akabugo noolwekyo
Kabugo ne Nakabugo gategeeza olubugo olutono ate nga lulungi.    GGOLOOBA:    Erinnya lino litera kusangibwa mu balangira nga liva mu kigambo okugolooba ekikozesebwa okutegeeza enjuba ng’ekkirira oba ng’eggweerayo,
obudde nga busemberera okuziba. Abamu oluusi bakikozesa okutegeeza okugenda. Oyinza okugamba nti Ggolooba litegeeza enjuba ng’eggweerayo oba ng’ekkirira.    NKATA:    Erinnya lino liva mu kigambo nkata
ekitegeeza olulagala oluzinge n’olufunya bulungi ofunemu ekintu kye weEtissa olwo kye weetisse kireme kukunyiga.    MAGANDAAZI:    Lino lya basajja nga liva mu kigambo okugandaala ekitegeeza okugalamirako
oba okuwummulako kyokka nga teweebase. Emmuli bwe ziggyiira mu luyiira bwe zigwa wansi nazo ziyitibwa Magandaazi. Oyinza okugamba nti Magandaazi litegeeza okuwummulako. 2014-10-25T14:30:26Z2014-10-31T11:54:31Zhttp://www.lugandalusogalugwerecommission.com/381335021/2238699/posting/ebigambo-ebimu-bigenda-bibulaEBIGAMBO EBIMU BIGENDA BIBULA ABAAGAZI b'olulimi Oluganda kyetaaga okuvaayo amangu bakole okunoonyereza ku mannya g'ebika, ensibuko n'amakulu gaago kubanga amannya gano mangi nnyo era wano tuwugako mawuge so ng'ebigambo ebimu omuva amannya gano bigenze bibula n'ebimu amakulu
gaabyo ne gafiira ddala. Abanoonyerezza abanajja bandigaziya ku mulimu gwe tutandiseeko wano sinakindi n'okuzuula ebyafaayo by'amannya bye tutoogeddeeko wano.   Agamu ku mannya n'amakulu gaago:        MUKWAYA
NE NAMUKWAYA:    Amannya gano ga bantu abeddira Embogo nga gava mu kigambo okwaya ekyakozesebwanga mu lulimi lw'entabaalo. Abatabaazi baabanga ne kye bayita okwaya emmere. Abasajja be baayitanga abaayi baatambulanga
era bwe baasanga emmere yonna gye beetaaga nga tebasaba wabula nga bagikwata bukwasi ne basiba ne batwalira abatabaazi. Kuno kwe baayitanga okwaya nti emmere baayaayanga njaaye. Oyinza okugamba nti Mukwaya ne Namukwaya gategeeza abantu abanoonyeza abatabaazi
emmere mu lutalo.    KAYIMA NE NAKAYIMA    Amannya gano galina akakwate n’ekigambo muyima. Abayima be balaalo. Abaganda balowooza nti Abayima bantu balungi mu ndabika era bwe bagamba nti yakula kiyima
baba boogera ku muntu alina emba ensoobolokufu n’akayindo akatono akawanvu. Amannya Kayima ne Nakayima mu kusooka galabika gaali googera ku baana abaakula ekiyima abalina ennyindo endaalo n’emba ensoobolokofu oba empanvu.   Amannya LUYIMA  ne  NALUYIMA  nago ansibuko yaago y’emu eva mu kigambo Muyima ekikozesebwa okutegeeza omulaalo.    NAMUNYIGA:     Liva mu
kigambo kanyiga ekitegeeza obusungu era kiriko n’olugero nti ‘Akanyiga akakwata embwa omuyizzi takamanya’.    MUYINDU:     Lino linnya lya bawala abeddira Emmamba nga liva mu mayinja agakozesebwa
mu kuweesa agayitibwa omuyindu.    NAMISINGA:    Bano baba bawala abeddira Engabi nga nalyo liva mu lulimi lwa baweesi. Abaweesi bwe bafukuta amayinja agayitibwa omuyindu, bagasaanuusa ne bafunamu ebyuma
ebiwanvuyirivu bye bayita emisinga nga mu gino mwe baweesa ebyuma ebitali bimu. Mu misinga mwe muva erinnya Namisinga.    SSENNYONJO NE NANNYONJO:    Amannya gano gava mu kigambo ennyonjo nga kino kirina amakulu
ga mirundi ebiri. Amakulu agasooka waliwo ennyonjo ezaatikkirwanga Kabaka ku ngule ye nga bino byabanga buuma obwaweesebwanga ne bussibwa ku ngule ya Kabaka okwogera okugirabisa obulungi. Ku makulu gano kusobola okuba nga kwe kuva amannya Ssennyonjo
ne Nannyonjo. Ennyonjo endala kiba kituuti okutuuzibwa abagole nakyo bakiyita nnyonjo.    KAYIZZI:    Erinnya lino liva mu kigambo muyizzi ekiyitibwa omuntu akola omulimu gw’okuyigga.   MITALA NE NAMITALA:    Amannya gano ga bantu abeddira Endiga. Gava mu kigambo mutala ekitundu omuntu kye yaakasengako nga tekuli mmere wadde abantu. Bwe biba ebitundu ebingi bye biyitibwa emitala. Bwe bagamba nti gundi yaakasenga ali ku
mutala baba bategeeza nti ali ku kitundu kipya era tekuli mmere. Emitala kiyinza era okutegeeza nti olina ky’osomoka oba kibira oba mugga olwo ekitundu ky’ozzaaako oyinza okukyogerako nga emitala w’omugga.   NASSIWA:    Linnya lya bawala nga liva mu kusiwa nga luno lulimi olukozesebwa mu kuyiisa omwenge.   Okusiwa kwe kuddira omuwemba omusiike era nga gimaze n’okuseebwa n’oguyiwa mu mubisi olwo n’ogenda ng’ogumerengulira
mu mubisi n’ebibatu byo. Kuno kwe bayita okusiwa omwenge era mwe muva Nassiwa.    NABWEGGAMO:     Nalyo linnya lya bakazi nga liva mu kigambo kweggama ekitera okukozesebwa ku nkuba ne ku bakazi abafumbo.
Okweggama enkuba kwe kufuna ekifo enkuba w’etesobola kukukubira n’obeerako awo okutuusa lw’ekya ne weeyongerayo. Abakazi abafumbo bw’akugamba nti alina we yeggamyeko ayinza okuba nga yava mu bufumbo olw’ebizibu n’agira ng’afunako
w’abeera ekyosi kimale okuyita alyoke addeyo mu ddya oba yeeyongereyo awalala. Omukazi bw’agamba nti mu bufumbo yeggamyeyo bweggami aba ategeeza nti tagenda kufumba, ajja kutuusa ekiseera aveeyo. Noolwekyo Nabweggamo kitegeeza ekifo ekisobola okukutaasa
obuzibu okumala akaseera.    KIMERA NE NAKIMERA:    Amannya gano ensibuko yaago eviira ddala ku mulangira eyava e Bunyoro n’ajja okulya Obwakabaka ng’ono ye Ssekabaka Kimera. Abaganda baamwogerako nti
yamera ku Baganda kubanga yava Bunyoro okujja okulya Obwakabaka so nga mu Buganda mwalimu abantu. Baamwogerangako nti Kimera eyamera ku Baganda erinnya Kimera ne litandikira awo. Abawala batuumibwa Nakimera. 2014-10-17T11:01:50Z2014-10-18T11:57:55Zhttp://www.lugandalusogalugwerecommission.com/381335021/2208365/posting/laba-ganoLABA GANO AMANNYA g'Abaganda ag'ebika tegaamala gagwawo wabula galina ensibuko ng'agamu gava mu mirimu gye baakolanga amalala gava mu mizannyo n'amalala mu byafaayo bya Buganda oba mu mpisa n'obulombolombo. Laba gano wammanga:    MUGERWA:
Erinnya lino lya basajja abeddira Enkima nga liva mu kigambo okugerula ekitegeeza okukyusa ekintu. Edda waalingawo omusawo gwe baayitanga omugeruzi ng’ono agerula baana. Omukazi bwe yabanga n’olubuto olw’abalongo kyokka
nga tayagala kuzaala balongo, omugeruzi yabagerulanga n’abakyusa, omu ne bamuzaala leero, omulala nga wayise ennaku ssatu oba wiiki oluusi n’omwezi nga omusawo bwe yalabanga. Olwo abaana baba tebakyali balongo. Mu kugerula kuno mwe muva erinnya
Mugerwa eritegeeza okyusakyusa abaana abandibadde abalongo.    NAKIBOMBO:    Bano baba baana bawala abeddira Olugave. Erinnya liva mu muddo oguyitibwa ebbombo oba ekibombo. Abalenzi batuumibwa Kibombo.
KATWERE:     Lino liva mu kigambo ntwere nga guno guba mwenge ogwakasula olunaku olumu mu kinnya nga bagubisse, gwe guyitibwa entwere. Oyinza okugamba nti Katwere litegeeza omwenge ogwakasula olunaku olumu mu
kinnya mwe bagubikkira.        KALYESUBULA:     Abasajja abeddira Endiga be batuumibwa erinnya lino. Liva mu kigambo kusubula ekikozesebwa mu mulimu gw’okukomaga. Okusubula kwe kuyubuluza ekikuta
ky’omutuba okuva ku muti ng’ogenda kukikolamu olubugo.        KINSAMBWE:     Linnya lya basajja nga liva mu binsambwe ebyeyambisimbwanga mu kuzimba ennyumba nga bye bisiba emiti n’emmuli.
Bimera mu bibira.    SSEMUWEMBA:     Erinnya lino lya basajja nga liva mu kigambo muwemba nga kino kimera balima kirime ne kivaako obusigo bwe bayita omuwemba nga guno bagukozesa mu kuyiisa omwenge.   SSEKISAMBU NE KISAMBU:     Amannya gano gava mu linnya eriweebwa ennimiro mw’omaze okukungula emmere n’ogireka awo nga tosizeemu kirala, ennimiro emale okuddamu obugimu. Kino kye bayita ekisambu era mwe muva
amannya ago Kisambu ne Ssekisambu. Abawala babatuuma Nakisambu.        SSEGGOBE:    Lino liva mu ggobe nga bino bikoola bya mpindi bye bafumba ne bakaza n’oluvannyuma ne babisa okufunamu obuwunga
bwe bayita eggobe era nga balulya nga nva bwe balussa mu binyeebwa oba okufukamu amazzi n’omunnyo n’olya.    MAKAAKU:    Bano baba basajja nga liva mu kigambo mukaaku ekitegeeza ekikuta ky’omutuba
ekimaze okuggyibwa ku muti nga kirinze kukolwamu lubugo. Kino kye kiyitibwa omukaaku era mwe muva erinnya Makaaku ly’oyinza okugamba nti litegeeza ekikuta ky’omutuba ekiggyiddwa ku muti.    KIMOTE:
Erinnya lino lya basajja nga liva mu linnya eriweebwa olubugo olumyufu lwe bafumbako mu ntamu nga tebannalwanika. Olubugo luno nalwo luyitibwa kimote.    LUKENGE NE NALUKENGE:    Gano gava mu bulwadde bwa kakenge,
nga buno bwe bukukwata owulira ng’alina amafumu mu lubuto olw’omukka oguba guyitiridde mu lubuto.    NNUNDA:    Linnya eriva mu linnya eriweebwa ekinyonyi kye bayita nnunda oba kalooli oba mulengeranseenene
nga gano gonna mannya ga kinyonyi kino.    SSEWANKAMBO:     Baba basajja. Erinnya lino liva mu linnya ly’ekinyonyi ekiyitibwa enkambo.    MUKUYE:     Liva
mu kigambo enkuyo nga guno muti gwe babajja ne bagukozesa okuzannya omuzannyo gwe bayita okukuba enkuyo.        MUTEBI:     Erinnya lino liva mu kigambo ‘kutebuka’. M.B Nsimbi mu
katabo  Waggumbulizi  agamba nti abantu ba Kabaka tebamusinga magezi. Kabaka okusinga abantu be amagezi kwe bayita okutebuka oba okuteba era mwe muva erinnya Mutebi eritegeeza omuntu asinga abalala amagezi.    KASIITA:
Erinnya lino liva mu kigambo kusiita nga guno gwabanga muzannyo mu Buganda. Baafunanga ensigo emmyuufu eriko eriiso eriddugavu gye bayita ssiiti ne bagiziika mu nfuufu ne bagenda nga bakola entuumu z’enfuuFu ng’olina okuteeba entuumu mw’eri.
LUGUJO:    Lino lya basajja nga liva mu kigambo mugujo ekitegeeza ekisawo ky’effumu omuyingira omuti gwe bayita olunyago.        KIGOZI NE NAKIGOZI:
Gano amannya gava mu lugoye oluyitibwa engozi. Engozi lwe lugoye olusitula omwana olumusookako nga yaakagwa. Olugoye luno lukulu nnyo era terumala gajaajaamizibwa, kubanga omuntu omubi bw’alukwatako ayinza okukola omwanawo ekibi. Mu ngozi eno mwe
muva Kigozi ne Nakigozi. Kyokka waliwo abamu abatuuma Nangozi mu kifo kya Nakigozi.    NAKAYIKI:     Lino liva mu lulimi lwa mweso. Abazannya omweso empiki 10 baziyita kayiki era we wava erinnya Nakayiki ly’oyinza
okugamba nti litegeeza empiki 10.        SSONKO:    Lino liva mu kikalappwa ekibeeramu ekkovu ekiriyamba okwekuuma abalabe nakyo kye bayita essonko. Waliwo n’omuzannyo gwe bayita ssonko ng’abaguzannya
bakongojja nga bwe bakasuka empeke oba akayinja.     SSENTUMBWE NE NANTUMBWE:    Ku mubiri kuliko ekitundu kye bayita entumbwe nga bw’ova wansi ku kigere n’oyambuka nga tonnatuuka ku maviivi, awo
wakati we wali entumbwe. Abaganda balina gwe bayita omwana ow’omu ntumbwe ng’ono baabanga bamutambulidde nga bamunyaze mu lutalo. Mu kitundu ekyo ekiyitibwa entumbwe mwe muva amannya Ssentumbwe ne Nantumbwe.     MUGANGA:
Lino litegeeza omuntu asawula oba ajjanjaba oba awonya abalala. Okuganga kwe kujjanjaba oba okuwonya oba okuziyiza endwadde.    LUGGYA NE NALUGGYA:    Beddira Ndiga. Mu maaso g’ennyumba abantu we bayita
nga bajja awaka lwe luyitibwa oluggya era mwe muva erinnya Luggya ne Naluggya.    SSENKUNGO:    Eno yali mbwa ya Ssekabaka Ssuuna 1 ensajja era bwe yafa ne bagiziika e Najjanankumbi kyokka Ssekabaka Muteesa 1 bwe
yalya obwakabaka abantu ne beemulugunya nti Ssuuna 1 yakola ekivve n’aziika embwa mu Buganda wakati. Muteesa 1 yalagira n’eziikulwayo ne bagiziika e Kawanda.     KASAGGA NE NAKASAGGA:    Gano
gava mu kigambo ‘kusagga’ ekikozesebwa mu lulimi lw’abayizzi. Abayizzi bwe bagenda ku ttale okuyigga nga bamaze okuziga ensolo, basiba ebitimba byabwe era ne beesengeka bulungi we banaagittira. Bwe bamala olwo abali mu kitundu ensolo gy’eri
era gye baagala okugigoba batandika okusagga. Okusagga kwe kuwoggana okw’engeri zonna okugenderera okutiisa ensolo eve we yeekukumye edduke ng’eraga eri akasiriikiriro so nga y’eri ebitimba n’abaamafumu abagenda okugifumita. Mu kusaggula
kuno oba okusagga mwe muva erinnya Kasagga ne Nakasagga era kuliko n’enjogera egamba nti ‘Bakusaggira okolola ak’obugoba k’oyagala?’’ nga lukozesebwa ku muntu gwe baba bayambako okufuna ekintu ate
ye yennyini n’aleeta kiremya.  2014-10-01T15:47:21Z2014-10-08T14:44:01Zhttp://www.lugandalusogalugwerecommission.com/381335021/2154532/posting/bwinoBWINO BULI Muganda alina erinnya lye baamutuuma ery'ekika naye bw'obuuza erinnya eryo kye litegeeza, batono abasobola okukubuulira amakulu agali mu mannya gaabwe. Katukulage amakulu g'amannya g'ebika agamu naawe ofeeyo okuzuula amakulu agali mu linnya
lyo:     KABOGGOZA:    Lino linnya lya basajja abeddira Eng'onge. Kaboggoza eyasooka kigambibwa nti ye yaleeta okukomaga mu Buganda. Mu kusooka erinnya lye ye yali Lutaaya naye abantu bwe baamutunuulira ng’aboggoza
ensaamu ku mukomago ng’akomaga kwe kumutuuma Kaboggozansaamu oluvannyuma lye baasalako ne lisigala Kaboggoza era ne lifuuka erinnya ery’ekika ky’Eng'onge. (Laba n'amakulu amalala wansi).        SSEKYONDA:
Bano baba basajja abeddira Engabi. Erinnya lino lyajja bwe liti: Bemba Musota bwe yatandika okulwana ne bataka banne, abamu badduka kyokka abalala ne beekweka bwekwesi. Mu beekweka mwe muli n’omutaka Mutaawe ow’Engabi. Gye yeekweka yazaalirayo
abaana olwo n’atandika okwewaana nga yeeyita ‘ekyondo’ ekivaamu abaana era kwe kutandika okutuuma Ssekyonda nga liva mu kyondo. Erinnya lino lyafuukira ddala lya kika kino.     MWENNYANGO :
Lino linnya lya bawala nga liva mu muddo oguyitibwa omwennyango. Omuddo guno guba n’amagimbi era bw’ogukoonako gukwokya n’owulira obubalagaze kyokka guliko n’eddagala. Baagugerako n’olugero nti “Abalangira mwennyango,
aligukwatako gulimwokya’.     SSEMBIRO NE NAMBIRO :   Bano baba beddira Mpeewo. Amannya gano okugatuuma bagaggya ku butaka bwabwe obusangibwa e Bubiro mu Kyaggwe. Mu Bubiro mwe muva amannya Ssembiro
ne Nambiro.     SSEKANJAKKO NE NAKANJAKKO :   Bano baba beddira Nkima ng’okutuuma amannya gano bagagggya ku butaka bwabwe e Bunjakko mu Mawokota nga buno butaka bw’Abenkima ab’essiga lya Jjumba.
SSEKABEMBE NE NAKABEMBE :   Ng’oggyeeko Abendiga abatuuma amannya gano era gatuumwa n’Abenkima ng’okutuuma amannya gano bagaggya ku butaka bwabwe obuli e Kabembe nga buno butaka bw’Abenkima
ab’essiga lya Mande oluusi ayitibwa Kibembe.     NABISERE :   Erinnya lino lya bawala nga liva mu bubbo obuyitibwa obusere nga buba bubbo butoneetone obulungi nga bwe bwaleeterwangamu emmwaanyi mu lubiri
nga buno bulukibwa Baamutima.     WAGABA :   Bano baba basajja abeddira Obutiko. Erinnya lino okulituuma baliggya ku kifo we babajjira eng'oma ya Kabaka eyitibwa Kawulugumo wamu ne Nnamulondo. Aboobutiko be
babajja Nnamulondo n’eng'oma Kawulugumo era we babibajjira bayitawo Wagaba , kwe baava okutuuma erinnya lino. Noolwekyo oyinza okugamba nti Wagaba litegeeza ekifo we babajjira Nnamulondo n’eng'oma Kawulugumo.     KIMBUGWE :
Erinnya lino lyabanga lya mulezi wa mulongo wa Kabaka . Kigambibwa nti omulongo kyabanga kirira ekyavanga ku Kabaka ng’azaaliddwa. Buli Kabaka aba n’omulongowe era akuumwa butiribiri ng’edda yakuumwanga Kimbugwe era Kimbugwe ng’abeera
na lubiri lulamba anti mwabangamu ennyumba 50. Omulongo wa Kabaka yayalirwanga ekitanda kinene nnyo kwe baamuteekanga ng’alina n’abakyala abamukuuma era nga balinga abakuuma Kabaka yennyini. Kigambibwa nti Kabaka bwe yabuuzaanga nti ‘Kino
kiki?’ ng’omukuumi addamu nti 'kino mbu ggwe’ muno mwe mwava erinnya Kimbugwe. Abawala bayitibwa Nakimbugwe.        KYANJO NE NAKYANJO : Ensibuko y’amannya gano eri mu lubiri
lwa Kabaka. Mu lubiri lwa Kabaka mwabangamu ennyumba nnyingi. Bwe wayitanga mu luggya lwa Masengere ng’osanga enkuubo ezizimbiddwaamu ensiisira ezaaseresebwanga amaliba g’ente. Emu ku nsiisira zino ezaasangibwanga mu lubiri ensereke n’amaliba
g’ente ng’eyitibwa kyanjo, bwe ziba ennyingi nga ziyitibwa byanjo. Ensiisira zino zaasulangamu abaami abaalinga bakulira ebitongole ebinene n’abakungu nga basula bakuuma Kabaka. Noolwekyo oyinza okugamba nti Kyanjo ne Nakyanjo
gategeeza ennyumba z’omu lubiri ensereke n’amaliba g’ente ezaasulangamu abaami n’abakungu nga bakuuma Kabaka. Eddiba ly'ente eritali liwale (ggwale) nalyo liyitibwa kyanjo.               NABIKAKALA:  Lino linnya lya bakazi nga liva mu muti oguyitibwa Ekikakala ogweyambisibwanga mu kuzimba ennyumba.                MUTUMBA:  Erinnya lino liva mu
kigambo Mututumba nga kikozesebwa mu kuzimba ennyumba z’Abaganda nga bwe zaalinga. Edda ennyumba z’Abaganda zaabanga za ssubi era zaaserekebwanga mu mbu. Olubu olusooka olw’essubi baaluserekanga ebikolo (eno gye baatemye) bye bitunudde wansi
ate olubu oluddako ng’ebikolo biba bitunudde waggulu, bwe batyo bwe baagendanga bawaanyisa okutuuka waggulu ku kasolya. Guno gwe mututumba era mwe muva erinnya Mutumba.    WAMALA:  Erinnya lino lirina ensibuko
y’emu n’ennyanja Wamala nga lyajja bwe liti:   Musisi ow’e Bukasa mu Ssese yalina abaana be babiri; Bumbujje ne Lubaale. Lwali lumu abaana bano ne balwana. Embwa ya Bumbujje yalaba mukama waayo bamukuba bubi kwe kukkira Lubaale
n’emuluma okugulu ekyamuviiramu okulemala. Lubaale bwe yalemala abantu kwe kumutuuma Wannema ng’ono ye lubaalere asamirwa leero. Kitaabwe bwe yazuula nga Bumbujje ye yali awakudde olutalo olwavaako omwanawe Lubaale okulemala n’anyiiga
era n’agoba Bumbujje e Ssese. Bumbujje e Ssese yavaayo n’amazzi mu nsumbi ge yatwala nti agakozese mu kwalula abaana be. Bwe yatuuka e Busundo mu Ssingo n’azimba awo. Kyokka amazzi ge yatwalira mu nsumbi ne gayiika ne gavaamu ennyanja.
Ng’ali e Ssingo kitaabwe Musisi yamuweerezanga obubaka nti: ‘’Wamala okulemaza omwana wange olowooza awo e Ssingo w’oli siyinza kukulumbawo?’’ Kuno kwe kuva erinnya Wamala eryatuumibwa ennyanja era n’abantu. Oyinza
okugamba nti Wamala litegeeza buzibu.     VVUBYA NE NAVVUBYA    Bano baba beddira Lugave. Kigambibwa nti amannya gano gaatandikira ku Ssekabaka Muteesa I nti lumu Mukaabya Muteesa I bwe yali asomoka akagga
Nneerabiddeng'oma akaayawulanga Banda ku Kyambogo nti ebirenge by’embugo ze ne bikuba mu mazzi. Bwe yabiraba nga bitobye kwe kugamba nti ‘Nvubizza birenge’’ Abantu akagga ne bakatuuma Vvubyabirenge era lino lye baasalako ne batuuma
abantu Vvubya ne Navvubya.     KAGUGUBE :   Lino litegeeza omuntu ow’emputtu atawulira bimugambibwa.     KKONDE :   Erinnya lino lisibuka mu kawuka ke
bayita Mukulutafakkonde nga kigambibwa nti akawuka kano ne bw’okakuba ekikonde tekafa. Abaana batera okukazannyisa nga bakakuba ebikonde balabe oba kanaafa. Erinnya ly’akawuka kano lye baasalako ne batuuma Kkonde. Abawala bayitibwa Nakkonde.
KALEMA:    Erinnya lino liva mu linnya ly’omuti oguyitibwa Kalemanjovu. Guno teguba muti munene naye guba gugonda nnyo era enjovu tesobola kugumenya olw’obugonvu bwago. Guno gwe basalako ne batuuma
Kalema eritegeeza omuntu omugonvu.     SSEMPAKA:    Lino lisibuka mu mpaka ezaaliwo wakati w’abalangira; Kikulwe ne Mawanda wamu n’omusajja Mawuuba bwe baali badduse muganda waabweKabaka Kagulu
Tebucwereke ng’ayagala okubatta. Bwe baali bakomawo okuwamba Obuganda, ne batandika okuwakana ku wa we basaanye okuyita. Olusozi kwe baawakanira kwe kulutuuma Ssewampaka era lino lye livaamu erinnya Ssempaka. Kyokka abamu bagamba nti erinnya Ssempaka
lyava ku mpaka za Wagaba Owoobutiko, ezaamuggya mu kika ky’Envuma.     KASASA:    Erinnya lino liva mu muti omusasa. Baguyita Omusasa kubanga gutera okuwogoka ne guvaako amatabi agakala amangu ne gafuuka
enku ze baasasisanga emmere. Okusasa kitegeeza kwonoona, kale oyinza okugamba nti Kasasa abeera mwonoonyi wa bintu. Omuti Omusasa era guyitibwa Omuzzanvuma n’erinnya eddala guyitibwa Mwesigamwabakyala.     NALWOGA:
Erinnya lino liva mu kigambo ky’Olunyoro; okwoga ekitegeeza okunaaba. Mu kigambo ky’Olunyoro kino okwoga mwe muva ekigambo ekyogero ekitegeeza ekibya omwana omuto mw’anaabira. Oyinza okugambanti Nalwoga litegeeza omuntu omunaabi.
LWOGAMATA:    Lino nalyo liva mu kigambo Okwoga eky’Olunyoro ekitegeeza okunaaba. Noolwekyo oyinza okugamba nti Lwogamata litegeeza Munaabamata.     KAYOGA:
Lino nalyo liva mu kigambo okwoga ekitegeeza okunaaba.     MWERUKA:     Erinnya lino lya basajja nga liva mu kigambo kweruka ekikozesebwa ku kintu ekyeru oba ekyereere ekitaliiko kintu kyonna. Abawala
bayitibwa Namweruka nga Mweruka ne Namweruka gategeeza omuntu omweru oba ataliiko bbala lyonna.    NAMAALWA:    Linnya eritegeeza omwenge.        NSANGI:    Bano
baba bawala nga litegeeza ekifo abantu we basisinkanye.    SSERWADDA NE NALWADDA    Bano baba beddira Mpologoma. Ensibuko y’amannya gano eri ku butaka bw’Abempologoma. Akulira ekika ky’Empologoma
ye Namuguzi ng’obutaka bwe buli Lwadda ekisangibwa mu Kyaddondo. Ku kyalo Lwadda, Abempologoma kwe bava okutuuma amannya Sserwadda ne Nalwadda.    SSEWANDIGI:     Erinnya lino lya basajja abeddira Enjovu.
Lisibuka ku kyalo Buligi, ekisangibwa e Buligi mu Butambala ng’eno eriyo ekiggwa ky’Abenjovu ekya lubaale waabwe Nawandigi kwe baava ne batuuma amannya Ssewandigi ne Nawandigi erituumibwa abawala.     KABENGWA:
Lituumibwa basajja abeddira Empologoma. Obumu ku butaka bw’Abempologoma busangibwa ku kyalo Bubengwa e Bulemeezi. Obutaka buno kwe baggya okutuuma erinnya Kabengwa era erinnya lino lye liweebwa n’akulira obutaka buno.    NNAAMALA:    Bano abawala abeddira Enkula ng’ensibuko y’erinnya lino eri ku nte ya Kabaka Kimera eyitibwa Namala ekitegeeza nti Kimera bwe yalya Obwakabaka yamala. Abenkula be baalundanga ente eno kye baava batuuma bawala baabwe
erinnya Nnaamala eritegeeza omuntu ali obulungi (ebitaala gwe bitadde)    SSEMBIRO:    Lituumibwa basajja abeddira Empologoma ng’erinnya lino baaliggya ku kyalo Kkulambiro gye balina obutaka. Kkulambiro kisangibwa
Kyaddondo. Ssembiro y’akulira obutaka buno nga Wassiga. Wano we bava okutuuma Ssembiro, abawala ababatuuma Nambiro.    KASAMBA:    Bano baba beddira Mbogo. Ensibuko y’erinnya lino eri ku kyalo e Busamba
mu Busiro eri obutaka bw’Abembogo abava mu ssiga lya Kasamba ng’ono y’atwala obutaka obwo.    NNYANZI:    Lituumibwa basajja abeddira Embogo. Ensibuko y’erinnya lino eri ku kyalo Nnyanzi
mu Ssingo gye balina obutaka kye baava basalawo okutuuma batabani baabwe erinnya Nnyanzi. Abawala bayitibwa Nannyanzi.    KAAMAANYI:    Lituumibwa abasajja abeddira Embogo ng’erinnya baalyetuuma nga baliggya
ku ngabo ya Kabaka eyitibwa Kaamaanyi, Abembogo gye bakwata. Noolwekyo Kaamaanyi oyinza okumuyita engabo ya Kabaka.    NANJOBE:    Abawala abeddira enjobe be batuumibwa erinnya lino nga baliggya ku Njobe gye beddira.
Abalenzi babatuuma Ssenjobe.     KYAMBADDE:     Linnya lya basajja abeddira Ennyonyi nga baliggya ku kibira kyabwe ekikulu ekiyitibwa Kyambadde nga kisangibwa mu Kyaggwe. Abawala bayitibwa Nakyambadde.
Noolwekyo oyinza okugamba nti Kyambadde litegeeza kibira. Ekibira kino bakyogerako ne mu mubala gwabwe nti 'Mu Kyambadde mulimu engo, bampe omuggo nneewerekeze'.    KIYEMBA:     Ensibuko y’erinnya lino
eri ku nkejje. Enkejje zirimu ebika. Enkejje ennene okusinga zino ze tutera okulaba ze ziyitibwa Kiyemba. Noolwekyo Kiyemba litegeeza enkejje ennene. Abawala batuumibwa Nakiyemba.    BWANIKA:     Ensibuko y’erinnya
lino eri ku kasozi Naggalabi, e Buddo, ng’eviira ddala ku Bemba Musota ne mugandawe Nambigirwa abaalwanyisa Kintu ne bamugoba ku bukulembeze. Bemba ne Nambigirwa baagenda ew’omulubaale eyabawa obuganda bw’enku obusibe obulungi n’abagamba
nti babutwale babusse okumpi n’enju ya Kintu nti bw’anaabukwatako nga bufuuka emisota nga gimubojja ng’afa. Ekifo we baayanika obuganda bw’enku e Naggalabi ne leero wayitibwa Bwanika era we wava erinnya Bwanika eritegeeza
obulwa.     KASIBANTE:     Erinnya lino liva ku muddo nagwo oguyitibwa Kasibante nga gulina emirandira emingi egiba gyetuumye awamu ne gikola akanywa ne ginywera mu ttaka nga kuno abantu kwe baava okulowooza
nti osobola okugusibako ente.    KIBOWA:    Linnya eritegeeza okusiba. Lituumwa abasajja Abenvubu nga liva ku muddo oguyitibwa ekibowabowa nga gwezingirira ku miti ne guba nga ogugisibye. Kibowabowa kirabika kiva
mu Lunyoro kubanga bano okusiba bakuyita kuboha.     BAKKA NE NABAKKA:    Bano beddira Ffumbe ng’amannya gava ku lusozi okuli obutaka bwabwe oluyitibwa Bakka, olusangibwa mu Busiro. Erinnya Bakka liviira
ddala ku Lutalo wakati wa Ssekabaka Kagulu Tebucwereke ne baganda be Kikulwe ne Mawanda. Abalangira bano lumu baali badduka obukambwe bwa Kagulu ne basisinkana omusajja Mawuuba ow’Emmamba e Busunju ne bakola eggye okudda okulwanyisa Kagulu kyokka
baba bajja okulwana ne batandika okukaayana ng’abamu bagamba bayite waggulu ku lusozi ate abalala nga bagamba baluyite bbali.Olusozi luno kwe baawakanira baalutuuma Ssewampaka era baaluyita waggulu olwo bwe baali bakkirira Kagulu ne basajja be kwe kubalaba
era ne bagamba nti ‘balabe bakka’. Wano we wava erinnya bakka eryaweebwa olusozi era erituumibwa Abeffumbe.     NDAGIRE:     Lino linnya ly’abawala nga liva mu kika ky’omutuba
gwe bayita endagire, mwe bakola embugo.     BBANDA:     Litera kutuumibwa basajja Ab’Enkima nga liva mu bigambo 'bbanda balogo' ebitegeeza omuntu atatya balogo.    KASOLO:
Erinnya lino lituumibwa basajja ab’Engeye nga liggwaayo nti Kasolo kamponye. Liviira ddala ku Ssekabaka Ssuuna II eyali omuyizzi kkungwa. Lumu yali ayigga mu bitundu by’e Lugoba, akasolo ne kamuddukako ko ye nti ‘akasolo kamponye’’.
Abantu olwakiwulira ne bakituuma akagga mwe yakyogerera ne lifuuka linnya ly’abasajja ab’Engeye.     KASENGE:    Erinnya lino litandikira ku Lutalo lwa Bemba Musota ne Kintu. Bemba Musota yagenda
ne mugandawe Nambigirwa ew’omulubaale abawe eddagala erigoba Kintu ku bukulu. Omulubaale yabatwala n’abalagulira mu kasenge ke ng’atya abantu okumulaba ng’ayogera n’abajeemu. Ekyalo kwe yabalagulira kye kyava kituumibwa Kasenge
n’erinnya ne litandika okutuumwa mu bantu.     SSEMMENGO:    Erinnya lya basajja abeddira Envubu. Liva ku mmengo (olumu baluyita lubengo) za lubaale Kiwanuka Abenvubu gwe basamirira ezaabeeranga kati
we bayita Mengo nga buno bwali butaka bwa Banvubu kyokka ne bavaako nga Kabaka Mwanga II amaze okuzimbako olubiri lwe, ne baggyako n’emmengo za Kiwanuka ne bagenda nazo. Ku mmengo zino kwe baava okutuuma erinnya Ssemmengo. 2014-09-03T16:14:06Z2014-10-01T16:33:00Zhttp://www.lugandalusogalugwerecommission.com/381335021/2205876/posting/amannya-g-ebika-agamu-gava-mu-mirimu-oba-emizannyo-gy-abagandaAmannya g'ebika agamu gava mu mirimu oba emizannyo gy'Abaganda  AMANNYA g'Abaganda ag'ebika tegaamala gagwawo wabula galina ensibuko ng'agamu gava mu mirimu gye baakolanga amalala gava mu mizannyo n'amalala mu byafaayo bya Buganda oba mu mpisa n'obulombolombo. Laba gano wammanga:   WAMPAMBA:    Erinnya lino lya basajja nga liva mu lulimi lw’ababazzi b’amaato. Bano balina ekigambo empamba kye bakozesa nga buno buba buti bwe bakozesa okusiba ebika ebibeera mu lyato okwongera okubinyweza. Ebika
biba wansi mu lyato we baligattira ng’okunyweza ebiti bino bye bakozesa okuligatta ebiyitibwa ebika, bakozesaayo obuti obulala obubinyweza bwe bayita empamba ng mu buno mwe muva ernnya Wampamba.    BATENGA:
Lino linnya lya bawala nga liva mu mulimu gw’Abaganda ogw’okukomaga. Mu kukomaga waliwo omutendera gwe bayita okutenga nga kuno kwe kukuba olubugo okulubyabyataza n’okwongera okuggyamu amazzi agayitibwa obuleebo nga bakozesa ensaamu
ey’amannyo amanene. Mu kutenga olubugo mwe muva erinnya Batenga ly’oyinza okugamba nti litegeeza okukuba ekikuta ky’omutuba ekigenda okukolebwamu olubugo okukibyabyataza n’ensaamu ey’amannyo amanene.    DDAMBA:    Kino kizinga mu nnyanja Nnalubaale gye baatwalanga abasibe ne babamenya emikono n’amagulu ne babaleka eyo ggoonya ne zeeriira.        KALINDA:     Lino
erinnya lyava mu kalindaluzzi ng’ono yalinga mukuumi wa luzzi Kabaka mw’anywa amazzi. Oluvannyuma lyatandika okutuumwa mu kika nga lisaliddwaako ne lisigala Kalinda.        MUWAMBI:    Erinnya
lino lya basajja nga lisibuka mu kutabaala. Abaganda edda bwe baatabaalanga ne bawangula era ne banyaga ebintu okuva ku bebalwanye nabo. Mu mbeera eno waabangawo kye bayita okukuba omuwambiro nga mu kino omugabe (eyaduumiranga olutabaalo) bwe yamalanga
okulobola ebinyagiddwa ng’atoolamu ebyo by’ayagala okuva mu by’abasajjabe abalwanyi bye baanyaze, bwe yamalanga ate ng’asindika ababaka be nga baddamu nga balobola ebintu abatabaazi bye baasigazza nga baddamu nga baggyamu bye
baagala nga babitwala ng’omutabaazi olwo asigazaawo ebibye . Okulobola kuno okwokubiri okukolebwa ababaka b’omugabe kwe kuyitibwa okukuba omuwambiro era Omuwambiro mwe muva erinnya Muwambi ly’oyinza okugamba nti litegeeza kulobola ebinyagiddwa
mu lutabaalo.    SSEJJOBA NE NAJJOBA:    Gano gava mu nkola y’Abaganda ey’okwetonaatona emitwe gyabwe. Ejjoba byabanga byoya eby’enkusu n’ebyennyange bye baatikkiranga ku mitwe nga
kino kye bayita ejjoba. Omuntu oluusi yatalanga ejjoba nga kino kitegeeza nti basala enviiri ebbali n’ebbali ne balekawo enviiri wakati ezitali nsale okwefaanaanyiriza ebyoya by’enkusu n’ennyange bye beetikkiranga ku mitwe ebiyitibwa ejjoba.
Ssejjoba ne Najjoba oyinza okugamba nti gategeeza musono gwa nviiri ogw’okwetikkira ebyoya by’ennyange n’enkusu. Erinnya eddala erya Nakijoba nga lino lya bawala aboolugave nalyo ligwa mu ttuluba lye limu.       SSENFUKA NE NANFUKA:    Gano gava mu lulimi lw’abatabaazi n’abalwanyi nga baalinanga enjogera nti mukooneko enfuka oba nti enfuka ne zidding'ana nga bakozesa enfuka okutegeeza okusookereza omulabe wo oba omuntu
bwe mulwana ng’oyagala okupima amaanyi ge. Mu lulimi olw'ekigwo Ekiganda, enfuka kiba kitundu kya kigwo.     SSEBIRUMBI:    Lino lya basajja nga liva mu linnya eriweebwa ebisagazi ebito nga biyitibwa
ebirumbirumbi. Muno mwe muva erinnya Ssebirumbi. Ebirumbirumbi bino Kabaka by’alwanyisa nga ogumu ku mikolo egikolebwa ng’agenda okutikkirwa e Naggalabi. Abawala bayitibwa Nabirumbi ng’oyinza okugamba nti gategeeza ebisagazi ebito.   KIBIRIGE NE NAKIBIRIGE:    Gano amanny g’abantu abeddira Engeye. Gava mu muzannyo ogw’okubiriga nga mu muzannyo guno abaana batema emiggo emimpi enta nga bbiri oba ssatu gye baayitanga embirigo olwo ne babiriga
nga buli omu afuba okukanyuga embirigo ye n'egenda wala, asinze okukasuka ewala y'aba awangudde olwo n'akuba embirigo za banne ne zigenda wala. Mu kibiriga mwe muva erinnya Kibirige ng’abawala abamu bayitibwa Nakibirige abalala Nambirige.   KIZIMULA:    Lino liva mu lulimi lw’ababazzi b’amaato Okuzimula kwe kutereeza eryato nga babajja n’okuyooyoota ekitundu ky’emabega olulimi lw’eryato we lunaagalamira. Oyinza okugamba nti
Kizimula ye muntu atereeza n’okuyooyoota eryato nga balibajja naddala ekitundu eky’emabega kye bayita Balumba.        SSEMAWATA:    Lino lya basajja nga liva mu kigambo ky’ababazzi b’amaato
‘mawata’ ekitegeeza ekifo we batemye omuti ogugenda okubaggyibwamu eryato.     2014-09-30T12:22:51Z2014-10-01T15:47:24Zhttp://www.lugandalusogalugwerecommission.com/381335021/2069757/posting/videoVideo2014-07-17T17:14:21Z2014-07-31T13:19:41Zhttp://www.lugandalusogalugwerecommission.com/381335021/1914838/posting/olunaku-lw-abakoziOLUNAKU LW'ABAKOZIKOLA NGA OMUDDU OLYE NGA OMWAMI2014-05-01T08:46:14Z2014-05-01T08:46:14Zhttp://www.lugandalusogalugwerecommission.com/381335021/1914832/posting/olunaku-lw-abakoziOlunaku lw'abakoziKola nga omuddu olye nga omwami
Enjogera y'Abaganda eno ekyatuukira ku mbeera y'emirimu eriwo leero? Wa endowooza yo.2014-05-01T08:40:27Z2014-05-01T08:40:27Zhttp://www.lugandalusogalugwerecommission.com/381335021/1914824/posting/olunaku-lw-abakoziOlunaku lw'abakozi''Kola nga omuddu olye nga omwami''
Enjogera y'Abaganda eno ekyatuukira ku mbeera y'emirimu eriwo leero?
Wa endowooza yo.2014-05-01T08:40:26Z2014-05-01T08:40:26Z


c: text/html

text:
SITYA LOSS – Eddy KENZO
Uncle Entole Uncle, uncle Yelele, elelele Elelele, yelele awo Yaya, Kenzo yaya Bridge Leeka nzine… nezina mu mama Obulamu bwakisela Ate omuziki, zuri saana Leeka nzine nezina mu Bulamu bwa kiseela Atte omuziki tamu saana Nze sitya loss Sitya loss Nze sitya loss ndi boss Sitya loss Dance dance… Yee fa’bavubuka evumulo (evumulo) Yee fa’bavubuka evumulo Akaleero kasonga Kakubye ndi mu-mood ya kigooma Sagala nyombo Kubanga eno sawa ya dongo Bagambye sagala nyombo Eno sawa ya kikiri Wama sembela Bulamu bwa sooba Jangu twetale Byansi bya kuleeka Bridge Leeka nzine… nezina mu mama Obulamu bwakisela Ate omuziki, zuri saana Leeka nzine nezina mu Bulamu bwa kiseela Atte omuziki tamu saana Nze sitya loss Sitya loss Nze sitya loss ndi boss Sitya loss Dance dance… Abange bunobulamu bumpi Nze nkugambye, kale mundeke nange Bwe zijukila mujjevudde Ne ndowooza atte kubanange Atte oleekawo dada Nebagenda e Katanga Etali musaana Oh! Mama Ou la la Oh agaliba ejolee Oh agaliba ejolee Kati tooba ko nakyongaba Jangu omuziki tugusambe Ngambye tooba ko nakyongaba Jangu eno twekyange Ahh yelelelele (ejolee) Ahhyelelelelele… Bridge Leeka nzine… nezina mu mama Obulamu bwakisela Ate omuziki, zuri saana Leeka nzine nezina mu Bulamu bwa kiseela Atte omuziki tamu saana Zina mu, zina Zina mu awo, zina Zina mu, zina Zina mu awo, zina Yelelele Elelele oh Yelelele Elelele oh Uncle X6 Nze tomaala Ah tonewa Ndeka tomaala Mama tonesipata ko Bridge Leeka nzine… nezina mu mama Obulamu bwakisela Ate omuziki, zuri saana Leeka nzine nezina mu Bulamu bwa kiseela Atte omuziki tamu saana Nze sitya loss Sitya loss Nze sitya loss ndi boss Sitya loss Dance dance… Ejolee Big Talent ejolee Yee fa’bavubuka evumulo Kampala boys Yee fa’bavubuka evumulo Empiti yabawa.

robotstxt: allowed

filter: keep


text:
Nga Uganda ezannya omupiira gwayo ogusooka ne Mali mu mpaka za CHAN eziyindira mu gwanga lya Rwanda ,ekibiina ekiddukanya omuzannyo gw’omupiira mu Afrika kikasiza nga Ivan Ntege ne Hassan Wasswa Dazo bwebatagenda kuzannya mupiira guno.
Ivan Ntege yawezezza kaadi ezakyenvu ezimukugira okuzannya omupiira oguddako mu mpaka zino ate ye Hassan Wasswa Dazo yafuna kaadi emyufu nga Uganda ezannya ne Sudan mu mpaka ez’okusunsulamu abaneetaba mu CHAN 2016 e Nakivubo mu luzannya olusooka. Omutendesi wa Cranes Micho Multin agumuzza egwanga ,bwagambye nti abazannyi abali munkambi basobola bulungi okubikirira ebituli bino.
Micho amaaso agatunuulizza abazannyi babiri okuli Bernad Muwanga ne Timothy Awanyi nga kubano kwagenda okulonda omusika wa Ivan Ntege mu mupiira gwa Mali ogugenda okuzannyibwa akawungeezi ka leero mukibugi Gishenyi. Tiimu nga bwesuubirwa okutandika Leero: Ismail Watenga,Dennis Okoti,Ochaya Joseph,Kasagga Richard,Timothy Awanyi,Benard Muwanga,Kezron Kizito,Mutyaba Muzamir,Okhuti Ceasar,Miya Farouk,Ssekisambu Erisa.


text:
Nga bwebaalugera nti lwakwaka nga misana kaakiro tabulamu,n’eby’omuyimbi Robert Kyagulanyi amanyiddwa nga Bobie Wine ssi birungi ebiro bino olw’amabanja agaagala okumutuuka mu bulago era agatakyamuganya na kwebaka ng’ow’olugambo lwaffe atutegeezezza nti asula akulungutana ssinakindi okunaaba enfunda eziwera mu kiro olw’olubuguumirize olwamuzinda oluva mu kweraliikirira.Tutegeezeddwa nti ekitongole ekiwoozi ky’emisolo kiwandiikidde muzzukulu wa Kayiira ono enfunda eziwera ng’abanjibwa ensimbi eziri eyo mu Bukadde bwa ssente za wano amakumi 54 okuli emisolo egiwoozebwa ku nnyingiza y’omuntu (Income tax) okuva mu mwaka gwa 2008 okutuusa leero ne kantanyi w’engassi olw’okulwawo okusasula.
Amalala agatusomoleddwayo galaze nti mwanamulenzi Bobie Wine yeefuulidde ddala nnampulirazzibi eri amabaluuwa agazze gamuweerezebwa nti ate bwanaagenda mu maaso n’okwesuulirayo ogwa nnaggamba ensimbi zino zandibalirwamu n’amagoba.Kimanyiddwa bulungi nti Omubanda wa Kabaka ono y’omu ku bayimbi ba wano ensimbi beziyitaba obuyitabi ng’alina n’amaka agatemya ng’omuntu g’tasobola kuwa muvubuka wa myakagye agasangibwa ku kyalo Magere ku ludda e Gayaza,ekizimbe kya Ssemaduuka,ekifo omukyakalirwa wano e Busaabala ku nnyanja Nnalubaale,amaato agakyakalirwamu mu kifo kino n’emmotoka ezaakazibwako ensajja.Gonna getunaagenda tukunojjolera okuva ew’omugagga kati atandise okutunula ebiriroliro tuli ba kugakutuusaako ng’ow’olugambo lwaffe bwanaagenda agawuliriza.


text:
Amasomo – 22nd June 2018
WIIKI XI MU BW’OMWAKA (II) OLWOKUTAANO (22ND JUNE 2018)
OLUYIMBA OLWAMAYINGIRA: Zab. 26, 7. 9.
Ayi Mukama, wulira omulanga gwe nkutemera, ayi muyambi wange, leka kunjabulira na kunneegobako, ayi ggwe Katonda wange ate Omununuzi wange.
ESSOMO I
Baasiiga Yoasi ne bagamba nti: Kabaka wangaala.
Bye tusoma mu kitabo ekyokubiri ekya Bassekabaka. (11, 1 – 4. 9 – 18. 20).
Mu nnaku ezo, Ataliya nnyina wa Okoziyasi, bwe yalaba nga mutabani we afudde, n’asituka n’atta ezzadde lya kabaka lyonna. Naye Yosaba muwala wa kabaka Yoramu mwannyina wa Okoziyasi n’addira Yowasi mutabani wa Okoziyasi n’amubba mu batabani abaali battibwa, n’amussa mu kisenge mwe yasulanga, ye n’omujjanjabi we, n’amukweka Ataliya, aleme kuttibwa. Yamala naye emyaka mukaaga ng’akwekeddwa mu nnyumba y’Omukama; Ataliya nga y’afuga ensi eyo. Mu mwaka ogw’omusanvu, Yoyada n’atuma n’addira Basenturiyo n’abaserikale n’abayingiza gy’ali mu Kiggwa ky’Omukama n’akola nabo endagaano, n’abalayiza mu nnyumba y’Omukama n’alyoka abalaga mutabani wa Kabaka. Basenturiyo ne bakola byonna Yoyada omusaserdooti bye yali abalagidde, ne baddira buli omu basajja be abaali ab’okuyingira n’abaali ab’okumala omulimu gwabwe ku sabbato, ne bajja eri Yoyada omusaserdooti. N’abawa amafumu n’ebyokulwanyisa ebya kabaka Daudi, ebyali mu nnyumba y’Omukama. Awo bonna ne bayimirira, nga buli omu alina mu mikono gye ebyokulwanyisa bye, okuviira ddala ku ludda olwa ddyo olw’enju y’Omukama, okutuukira ddala ku ludda olwa kkono, nga beetooloola Wolutari n’ennyumba y’Omukama. Awo Yoyada n’aleeta mutabani wa kabaka n’amutikkira engule y’obwakabaka n’amagemo ne bamufuula kabaka, era ne bamusiiga n’omuzigo, ne bakuba mu ngalo nga bwe bagamba, nti Kabaka wangaala! Ataliya bwe yawulira oluyoogaano Iw’abantu abaali badduka n’agenda ne yeetabika mu bantu abaali mu nnyumba y’Omukama, n’alaba kabaka ng’ayimiridde kumpi n’empagi, ng’empisa bwe yali, ng’abagabe b’eggye n’abayimbi abafuuwa amakondeere bamuli kumpi, era ng’abantu b’eggwanga bonna bajaguza, eno nga bwe bafuuwa n’amakondeere, n’ayuza ebyambalo bye nga bw’aleekaana, nti Olukwe, olukwe! Awo Yoyada n’alagira basenturiyo abaali bakulira eggye n’abagamba, nti Mumufulumye olukomera Iw’ekiggwa, ate buli anaamugoberera attibwe n’ekitala. Kubanga omusaserdooti yali agambye, nti Temumuttira mu kiggwa ky’Omukama. Ne bamukwata ne bamukasuka ebweru nga bamuyisa mu mulyango omwayitanga effalaasi nga ziyingira, ne bamuttira eyo. Yoyada n’akola endagaano n’Omukama, nti Kabaka n’abantu be, bajja kuba bantu ba Mukama, era n’akola endagaano wakati wa kabaka n’abantu be. Awo abantu b’eggwanga bonna ne bayingira mu ssabo lya Baala ne bamenya wolutari ze zonna n’ebifaananyi bye ne babyasayasa, era ne batta Matani kabona we mu maaso ga wolutari ye. Omusaserdooti n’assa abakuumi mu nnyumba y’Omukama. Abantu bonna mu nsi ne bajaguza, ekibuga ne kiba kikkakkamu. Ataliya ye baamussa kitala mu nnyumba ya kabaka. Ebyo Omukama y’abyogera.
OLUYIMBA OLW’OKWEBUULIRIRA Zab. 131, 11 – 14. 17 – 18
EKIDDIBWAMU Omukama yalonda Siyoni, yamusiima abeere ekitebe kye.
Omukama yalayirira Daudi ekisuubizo ekinywevu ky’atalivaako.* Nti Omuzzukulu w’ezzadde lyo gwe nditeeka ku nna-mulondo. Ekidd.
Abaana bo bwe baliba bakuumye ekiragaano kyange n’ebiragiro bye ndibayigiriza.* Abaana baabwe bennyini balituula ku nnamulondo yo emirembe gyonna. Ekidd.
Anti Omukama yalonda Siyoni, yamusiima abeere ekitebe kye.* Nti kino ky’ekiwummulo kyange emirembe gyonna; wano we ndisulanga kuba nsiimyewo. Ekidd.
Eyo Daudi we walimuwa obuyinza; nditegekera omusiige wange omumuli. * Abalabe be ndibambaza ensonyi, engule yange eritemaganira ku ye. Ekidd.
OKWANIRIZA EVANJIRI
Alleluya. Oyo atuuse ekigambo kya Kristu, mu oyo okwagala kwa Katonda mwe kutuukidde ku butuufu bwakyo. Alleluya.
EVANJIRI
Awali obugagga bwo, n’omutima gwo we guba.
Ebigambo by’Evanjiri ya Mukama waffe Yezu Kristu ebivudde mu Matayo. (6, 19 – 23).
Mu budde buli, Yezu yagamba abayigirizwa be, nti: Muleke kwekungaanyizanga byabugagga bwa mu nsi muno, obutalagge n’ennyenje mwe bibwonoonera, n’ababbi ne babusima ne babubba. Obugagga bwammwe mubuterekenga mu ggulu, obutalagge n’ennyenje mwe bitabwonoonera, n’ababbi mwe batasima kububba. Kubanga awabeera obugagga bwo n’emmeeme yo w’ebeera. Eriiso lyo y’ettawaaza y’omubiri gwo. Eriiso lyo bwe liba eddamu, n’omubiri gwo gwonna gutangaala; naye eriiso lyo bwe liba ebbi, omubiri gwo gwonna nagwo guba mu nzikiza. Kale obanga ekitangaala ekikulimu kifuuse nzikiza, enzikiza yennyini enneeba etya? Ebyo Omukama y’abyogera.


text:
OLUNAKU OLW’EKKUMI N’OMUNAANA: ABAKOZI WAMU NAYE.
Katonda omulowoozako nga omulamu, omukakalukanyi era nga yennyigiddemu?
Eky’enjawulo mu bakatonda bonna abalala mu buli ddiini eteri ya kikristaayo, abo bayise buyise, tebategerekeka era balinga abantu ab’edda ab’amaanyi abayogerwangako. Yesu yagamba nti, “Kitange akola okutuusa kaakano, nange nkola!” Yokaana 5:17. Katonda teyantonda nsi eno okuva mu kubwatuka kwa bbomu y’obutukuvu n’amaanyi, ate olwo nadda wali nagirekka yo y’effeeko, n’okwelabirira. Naye, yennyigiddemu mu ngeri ey’omukwano, mu ffe, okwetoloora ffe, mu buli ngeri yonna, wamu n’embeera yonna. Bwetuba tetusobola kwetegereza nti Katonda alina emirimu gy’akola muffe, emirundi mingi tweteeka mu katyabaga, akokukola mu maanyi gaffe, ebyo Ye byeyandibadde akola okuyita muffe. Enkola zino zombi zanjawulo.
Okwegatta ku Katonda mu mulimu gwe, ky’ekimu ku mukisa ogutuwereddwa ate nga tegusangika sangika. Yakulembera, era nga mukozi mune, nogobelera. Buli ndowooza yo yonna wamu n’obusimu, bitandika okufuuka ebyeteefuteefu eri omulimu gwe. Tewali wadde ekigenda okugwawo obugwi. Buli kintu kyonna kibeerawo nga kisibuka ku nteekateeka ennene. Okugeza;
· Bw’otunuulira okwenyika okuli mu maaso ga muliraanwawo eyakafiirwa omwagalwa we, nga olina okutuusa okusaasira kwo wamu n’okumubudabuda.
· Ennyonyi gy’obadde ogenda okulinya ekuleka, oluvannyuma n’okizuula nti Katonda yabadde n’entekateeka lwaki ggwe ennyonyi yakulesse.
Lowooza ku mbeera gy’olimu kati, nga omuyizi, oba bw’onotandika okukola emirimu gyo, oba bw’onotandika amakka. Ogenda kukyuusa mirimu oba otekateeka kw’ewumuza? Awo woli toliiwo mu butanwa oba mu ngeri y’akabenje. Jjulula mungeri gy’olabamu ebintu, okuva kunkola eyiyo, obizze kunkola y’obwakatonda nga obuuza nti, “Wa gy’okolera, era nyinza ntya okwegattako mu mulimu gwo?”


text:
Mu nsi ya Spain, abasibuka mu ekitundu kye Catalonia bali mu ssanyu eritagambika, oluvannyuma lw’ akalulu ak’ekikungo, okusalawo oba betongola, bafuuke eggwanga eryetengeredde. Akalulu kano akabaddewo nga 1 October 2017 kagenze okuggwa nga ebitundu 90% basazeewo nti beekutule ku Spain. Gavumenti ya Spain yafubye nnyo okulemesa nga ekozesa poliisi, omwavudde akasambattuko akalese abantu abasukka mu 800 n’ebisago.
Catalonia bwali bwakabaka obwetongodde okumala emyaka nga 250. Mu mwaka gwa 1469 eyali Nnabakyala w’Obwakabaka bwa Spain, Isabella, yafumbirwa eyali omukulembeze w’ekitundu Oregon, kati ekiyitibwa Catalonia. Bakkaanya okwegatta nebakola eggwanga eriyitibwa Spain. Emyaka mingi giyise nga bannansi ba Catalonia bagezaako okwekutula ku Spain naye nebalemesebwa. Wabula ku mulundi guno tebajja kudirira okutuusa nga bafunye obwetwaaze, okusinziira ku pulezidenti wa Catalonia, Omw. Carles Puigdemont.
Presidenti wa Catalonia, Carles Puigdemont
Ensonga enkulu Catalonia zeewa lwaki erina okwefuga zeefananyiriza ku Baganda zebazze bawa okuva mu 1961, Bungereza bwe yakaka Buganda okuyingira mu kayoola Uganda. Era kirabika ensonga ze zimu mwemwaava n’omulamwa gwa Ttabamiruka mu America owa 2017 ogwagamba nti, Okutema Evvuunike ku Buganda Obw’Enkya. Ezimu ku nsonga ezo ze zino wammanga:
- Abaana baabwe bakakibwa okwogera Spanish (olulimi lwa Spain) kyebagamba nti kinafuyizza nnyo olulimi olwabwe oluyitibwa Catalan.
- Bwebawanika bendera yaabwe, ejjayo obulungi ebyafaayo n’obulombolombo bw’eggwanga lyabwe, nga babangoola nti basosoze. Ate nga eya Spain gyebabakaka okuwanika, terimu kintu kyonna kikikirira Catalonia.
- Balyamanyizibwa nnyo kubanga ku misolo ogikungaanyizibwa okuva mu Catalania, ekibajjo ekitwaliibwa okukulakulanya ebitundu bya Spain kinene nnyo.
- Enkola ya Federo Spain kwetambulira, aba Catalonia tebakoledde, kubanga ebiteeso byebayisa mu lukiiko lwa Catalonia olukulu, gavumenti ya Spain, etuula mu kibuga Madrid, ejungulula bijungulule.
Akalulu ke Catalonia ak’ekikungo kasuubirwa okusomooza Katikkiro Mayiga ne Mengo, olw’enkolagana n’omukwano byebalina nabafuzi ba Uganda abakuumira Buganda ne Kabaka mu buwambe. Mu kiseera kye kimu, akalalulu kano kandy’ongera amaanyi ne suubi mu Baganda abagamba nti Kabaka, Abataka ne Mengo bonna Uganda yabawamba, era Buganda yetaaga musingi mupya, etambulire ku Nnono n’ebika bya Baganda, wansi wa Kabaka. Ekisinde kya Buganda empya kisinze kumera mu bavubuka ba Nkoba za Mbogo ne mu Baganda abali mu Diaspora.
Katikkiro wa Buganda, Charles Mayiga
Ebyo nga bikyali bityo, ekibiina ky’eddembe ly’obuntu ekiyitibwa Amnesty International kyagambye nti kirina obujulizi obw’enkukunala nti poliisi ya Spain yakozesezza eryaanyi eriyitiridde ennyo, nga kyekyaviriddeko abafunye ebisago okuba abangi. Bino byayogeddwa Mw. John Dalhuisen, akulira ettabi ly’ekibiina mu Bulaaya (Europe).


text:
Buganda Today
Luganda
More Posts
-
Ekigambo kufuna ndaga muntu tekigenda kujja Museveni mu buyinza, Besigye
-
Ab’aNRM abali e Kyankwanzi banywezezza ekya Museveni obutavuganyizibwa, obwanga kati babwolekezza myaka 45, Aba Buganda balonze n’abakulembeze abaggya
-
Abantu 40,000 bagenda kufuna amazzi agafunirwa ku maanyi ge njuba e Buikwe
-
Mulina okutusasula olw’okutukuba, abaafuna obuvune mu Arua batutte Gavumenti mu kooti
-
Muve mukuyimba People Power mukole, Gen. Kasirye Ggwanga alabudde abavubuka be Busujju
-
Tujja kulwana, Abavubuka ba FDC baweze okufafagana n’abaPeople Power abalumba Besigye
-
Ababaka abagaana okugikwatako baganiddwa okugenda mu lusilika lwa NRM e Kyankwanzi
-
Nyinza obutaddira ku tikiti ya NRM, Omubaka Nsamba ow’eKassanda
-
Teri kigambo kigenda kunziza wansi ndi mumalirivu, Bobi Wine
-
Sigenda kudda mu kakiiko ka Bamugemereire, Dr. Buwule Kasasa
To Top


text:
Bya Kizindo Lule
Olwa leero lwa Kazooba olwa Bbalaza,ennaku z’omwezi ziri 17th omwezi guno ogwa Kasambula Ogw’omusanvu.
Leero njagadde twogere ku nnono z’erinnya Kibuuka.
Erinnya lino lyatandikira ku Musajja Kyobe mutabani wa Wannema abaabeeranga e Ssese mu Bizinga.
Erinnya Kibuuka,Kyobe yaliggya ku ngeri gyeyajjamu ku lukalu ng’ava e Ssese,banne bwebaali baamusaba asaabale nabo mu lyato n’agaana era n’abasaba basaabale bagende.
Kalyesubula ne banne bagenda okugoba ku lukalu nga Kyobe mutaka wajjo nebeebuuza nti’’ Ono abuuse bubuusi?’’ weyaggya erinnya Kibuuka.
Kibuuka yasimba ekitooke nga y’akagoba ku lukalu e Nsamu ku mwalo Mulindi.
Kino olwassa abanyolo nebagenda bayunjeeko ettooke,Kibuuka olwabalaba n’atanula okulwana nabo okutuusa lwebaamutta.
Ku kitooke kino Abaganda baggyako olugero nti ‘’ Oli kalunsambulira nga Kitooke kya Kibuuka’’.
Kibuuka ono era y’amanyiddwanga Kibuuka Omumbaale eyalwanirako Nakibinge Omulwanyammuli mu lutalo n’Abanyolo.
Abasomesa mu masomero g’ekkanisa ya Uganda abakakkalabiza mu masomero agali wansi w’obulabirizi bwe Luweero obutwala district essatu okuli Nakaseke,Nakasongola ne Luweero olwa leero beevumbye akafubo n’Omulabirizi abatwala ow’Obulabirizi buno Kitaffe mu Katonda Eridaadi Nsubuga bamuumuunyemuumunye mu bizibu byebasanga mu mulimu guno awamu n’okwejjukanya gyebayise ebbanga ery’omwaka omulamba lyebamaze bukyanga baawukana.
Ssentebe w’abasomesa abakakkalabiza mu masomero gano Omulangira Jemba Kalema Enock ategeezezza nti basaanidde okusisinkanaga mukama waabwe Omusumba abasuma bonna olwo nabo basobole okubangulanga emiti emito n’emikisa awamu n’obuyinza bweyabakwasa.
Omulabirizi w’Obulabirizi bwa West Buganda Kitaffe mu katonda The Right Rev Henry Katumba Tamale asinzidde mu lutikko Namirembe mu kusabira omwoyo gw’omugenzi eyaliko Ssenkaggale wa DP John Ssebaana Kizito n’akubiriza abantu okujjukiranga okukolerera eggulu n’okumanya nti enkomerero ya byonna omuntu waakusisnkana Katondawe.
Bo bannabyabufuzi ba wano ab’amannya bangi nga bakulembeddwamu Ssenkaggale wa DP Norbert Mao beetabye mu kusabira omwoyo gw’omugenzi nga Kkanisa ekubyeko n’ebooga ng’oluuyi lw’Obwakabaka bwa Buganda lukulembeddwamu Kamalabyonna Oweekitiibwa Charles Peter Mayiga ng’olwa Gov’t lukulembeddwamu Nnampala wa Gov’t Ruth Nankabirwa.
Olwa leero lwa Kazooba,Bbalaza ennaku z’omwezi ziri 3rd omwezi guno ogwa Kasambula Ogw’omusanvu gwetwakatandika.
Ng’ennono z’akawaayiro kaffe kano ak’amakulu n’ennono y’erinnyalyo bweziri,buli ntandikwa ya mwezi twogera ku nnono y’erinnya ly’omwezi ogwo.
Omwezi guno gumanyiddwa nga Kasambula engeri okuva edda gyegwayakangamu omusana era Abaganda mwebaasambuliranga oba mwebaategekeranga aw’omusimba mu masimba agaddiriranga mu mwezi gw’omunaana.
Olw’omulimu guno ogwakolerwanga mu mwezi guno ogw’okusambula Omuganda yasalawo gutuumwe Kasambula.
Omusomi waffe jjukira nti Omuganda yatuumanga amannya okusinziira ku mirimu gyeyakolanga n’ekiseera mweyagikoleranga.
Eddwaliro lya Mild May Uganda obwanga bw’okujjanjaba abalwadde b’ekirwadde kya Kityatabaala kati babuzzizza mu kuddaabiriza bali ku ddagala basobole okulitambulirako obulungi ate nalyo libagase nga kino kiddiridde ebibadde bitandise okuwulirwa nti abalwadde bangi balemererwa eddagala abasing olw’eby’endya ebitatuukana nalyo.
Akulira eddwaliro lino Barbara Mukasa ategeezezza nti kati endya y’abalwadde abali ku ddagala ye nsonga nga batandise okutalaaga ebitundu by’eggwanga awali ebbula ly’emmere badduukirire abalwadde n’emmere esaana.
Bya Kizindo Lule
Olwa leero lwa Kazooba olwa Bbalaza,ennaku z’omwezi ziri amakumi 26th omwezi guno ogwa Ssebaaseka ogw’omukaaga.
Mu kawaayiro kaffe kano ak’Omumuli gw’eby’ennono leero tutunuulidde ennono y’erinnya lw’Olusozi Lubaga.
Olusozi luno kwe kwalinga Olubiri lw’Obwakabaka bwa Buganda olukulu nga lwabeerako emyaka egiwera.
Kabaka eyasembayo okubeera mu Luiri luno olwali ku lusozi Lubaga ye Kabaka Ndawula Nsobya ow’ekkumi n’omwenda eyafuga Obuganda wakati wa 1724-1734 weyakisiza Omukono.
Olwaba olwo ng’Olubiri luno lwakwata omuliro oluvannyuma lw’okukubwa eggulu era neruggwaawo lwonna.
Abawanuuzi baawanuuza ebiyinza okuba nga bye byaviirako Olubiri luno okukubwa eggulu era okukkakkana nga Kabaka alagidde basajjabe okuzzaawo Olubirirwe ku ntikko y’olusizi lwali luliraanye luno olw’e Mengo.
Oluvannyuma olusozi Lubaga lwaweebwa abasomi baluzimbeko ekiggwa kya Katonda nga bano baakulemberwamu Omufaransa Father Pierre Lourdel Monpel ne Brother Amans.
Bano be baakulemberamu abakkiririza mu nzikiriza y’Abaruumi/Romans abaakazibwako Abakatoliki nebatandika okubaga n’okusamba ettaka eryazimba ekerezia eyasooka okwo ssaako okusala e Ssubi eryagisereka.
Olw’Ekerezia okuzimbwa ku lusozi abaaluwalampanga nga baagala okulaba ekigenda mu maaso bwe baatuukangayo nga balaba nnene atenga omulimu ogutannakolebwa munene be baagamba nti ‘’Ooh gano gakyali mabaga’’.
Olw’ebigambo bino okuddinganwa ennyo abeeru baalowoozesebwa nti ob’olyawo lyerinnya ly’ekifo kino nabo nebatandika kugeegeenya ekyo okukkakkana nga kikaziddwako Lubaga.
Mufti wa Uganda Sheikh Shabban Ramathan Mubajje abaddu ba Allah Subu-annah Wa-ta-Allah abasibiridde entanda y’okwagalana,okusonyiwagana awamu n’okwewalira ddala ekiyiwamusaayi ekyegiriisiriza mu mawanga g’abawarabu.Ono asinzidde ku kitebe ekikulu eky’obusiraamu mu ggwanga n’akuutira abayisiraamu okusigala ne Nniiya gyebabadde nayo mu mwezi omutukuvu gwebamazeeko basigale nga bayamba abateesobola engeri okugaba,okusiiba n’okusonyiwa Allah gyeyabijjuzaamu empeera ezibooga obuboozi.
Ye district Khadi wa Mubende ne Mityana Sheik Abdul Noor Twebaze asoomozza gavumenti okuvaayo eyingire mu nsonga ezikyalemesezza essiga eddamuzi okukola obulungi emirimu nadda mu kiseera kino ng’obumenyi bw’amateeka bweyongera.Ono agambye nti abantu bangi baayoolebwa nebaggalirwa ku byekuusa ku kufa kw’eyali omwogezi wa poliisi Andrew Felix Kaweesi wabula nga bannaUganda bakyalemeddwa okukakasibwa nti oba ddala omuyeye gw’abantu bonna abaakwatibwa ddala beenyigira mu kutta omunene wa poliisi ono.
Bya Kizindo Lule
Olwa leero lwa Kiwanuka Olw’okuna,ennaku z’omwezi ziri 22nd omwezi guno ogwa Ssebaaseka Ogw’omukaaga.
Tuzze twogera ennono z’amannya g’ebitundu eby’enjawulo wano mu ggwanga naye tubadde tetwogeranga ku nnono y’erinnya Mengo Embuga y’Obwakabaka bwa Buganda.
Mengo lwerusozi okutudde Olubiri lwa Ssaabasajja Kabaka wa Buganda ng’olusozi luno lutudde ku migemo gy’enjazi ez’amanyi era ng’enjazi zino abantu baazitambuliranga engendo okujja okuseererako emmere yaabwe.
Ejjinja omuntu kwasirira liyitibwa Lubengo,ku lusozi luno kwaliko amayinja gano mangi abantu ge beeyambisanga okusa emmere yaabwe ey’empeke n’endala bwebatyo nebalwogerangako nti tugenda eri ku lusozi lw’Emmengo.
Ejjinja lino erimu liyitibwa Olubengo ate ennyingi ne ziyitibwa e Mmengo,olusozi luno okubeerako enjazi zino ennyingi kwe kwaluviira okuyitibwa Mengo.
Abasenze abaava mu bizinga bye Ssese bamale basenge mu bitundu bye Mmengo be baatandiikiriza okuseerera emmere yaabwe ku mayinja gano.
Mmengo yazimbwako Olubiri olwasookera ddala mu mwaka gwa 1885 nga lwazimbwa Sekabaka Mwanga II Kabaka wa Buganda ow’amakumi 31st.
Akakiiko k’ababaka akaakwasibwa ogw’okutaganjula ekivaabiransimbi eky’obuwumbi Omukaaga bagusalidde akulira ekitongole ekiwoozi ky’emisolo mu ggwanga ekya URA Dorris Akol olw’okuyisa olugaayu mu mateeka g’ekitongole kyakulira.
Alipoota y’akakiiko kano akakulirwa omubaka Abdul Katuntu eraze nti Dorris Akol yateeka omukono ku biwandiiko ebiggya ensimbi mu nsawo y’ekitongole nga tamaze kwebuuza ku lukiiko lukifuga.
Embeera y’eyaliko Ssenkaggale wa DP John Sebaana Kizito yeeraliikirizza ab’enjuuye ne bannakibiina mu ddwaliro e Nakasero gyajjanjabirwa.Ssebaana Kizito yaddusibwa mu ddwaliro eryo oluvannyuma lw’okufuna ekisannyalalo ku lwa Kazooba essabbiiti eno.
Kenneth Paul Kakande ategeezezza nga bwebakola kyonna ekisoboka okulaba nga bataasa obulamu bw’omu ku bamanyiddwanga Enkuluze z’ekibiina.Ssebaana yaliko Ssenkaggale w’ekibiina kino ebisanja bibiri n’abeerako ne Mayor w’ekibuga Kampala,yaliko minister n’akulira neku bukiiko bw’eby’emizannyo mu Gov’t ya Beene.


text:
Ebyobuzimbe
Ebyobuzimbe oba Essomabuzimbe (Physics)
Ebyobuzimbe oba essomabuzimbe(Physics) ye sayansi w'obuzimbe n'enneeyisa z'obutonde ku mutendera ogw'obusirikitu obuziba(atomu) n'omutendera ogw'obwaguuka bw'obwengula..Essomabuzimbe lirimu:
(i) Empalirizo(Forces) (ii)Okuva(Motion)n'ekitambuzo(mechanics) (iii)Amasoboza , Amaanyi n'Okukola(Energy, Power and work) (iv)Amasannyalaze (Electricity) (v) Obwengula(the universe).Muno mulimi ebisinde(galaxies),Enjuba n'emmunyenye(Suns and star),, ensengekera y'enjuba yaffe (the solar system), n'ebirala. (vi) Ekitangaala, omugendo gw'amasoboza ag'amasannyalaze ne magineeti(electromagnetic energy (vii) Essomabuzimbe obw'Obuziizi(Nucleay Physics) .Muno mulimu:
(a) Ekyabuluzabuziizi(Nuclear fission) (b) Ekyegattisabuziizi(Nuclear fusion)
Essomabuziba oba ebyobuziba (Chemistry) kitundu ku essomabuzimbe(Physics).


text:
Ekiwandiiko#1 » Muzigo 2nd, 2016, 12:34 am
KAYIMA
Kayima y'afuga Essaza Mawokota era ye Musale mu Bwakabaka bwe Buganda.Omulangira kayima Mpadwa ye yasooka okuweebwa
okufuga Mawokota, Erinnya lye kwe kusigalawo, Ssekabaka kimbugwe (1590-1610) ye yabugunjawo. Omulangira bwaba asikira
Obwakakabaka, Owessaza Kayima aleeta akasaale n'akakwasa Kabaka nga bw'agamba nti:
" Nze musaale w'eggye lyo erikuuma Obuganda"
Enngoma ya Kayima eyitibwa " Mawokota Gankosa "
Omubala guvuga nti " Mawokota Gankosa"
Ebigambo byo wandiise: 61


text:
Ekiwandiiko#1 » Muzigo 7th, 2018, 4:31 pm
1. Kyesimba Kasujja ye Charles Mayanja (omugenzi F.X. Kasule gweyalamira)
2. Ab’amasiga be baana be amasiga omwenda (9)
3. Emituba egyetuukira ena (4) nga kwekuli n’ogwa Kalutte omugyeemu kati.
Omukulu w’ekika Charles Mayanja, mwana wa Baziza Kasujja Kasule, muzukulu wa Festo Mayanja Kasujja, ava mu Lunyiriri lwa Namutinda mumutuba gwa Museruka e Busujja. Museruka mwana wa Kyesimba Kasujja Nansangwa e Zibaale Busujja era gwe mutuba omukulu oguvaamu obwa Kasujja.
Bakasujja abakakulembera ekika ky’eNgeye
1. Kyesiimba Kasujja I
Ono ye Kasujja Nnansangwa omuberyeberye, yeyazaala abaana omusanvu okuli ab’amasiga amakulu asatu; Kasule e Buwembo, Bakazirwendo e Bumpenje ne Mpoza mu Gwatiro n’abaana ab’emituba emikulu ginnansangwa ebiri; Sseboloolo asumikira ba Kasujja ne Museruka avaamu abalya obwa Kyesiimba Kasujja.
2. LULE Kyesimba Kasujja II
Kyesiimba Nnansangwa bweyafa, mutabaniwe omwaana omukulu Lule yeyamusikira nalya obwa Kyesiimba Kasujja. Kasujja Lule yazaala abaana mukaaga nga mwe mwaava n’amasiga amalala agagatibwa kumasika amakulu agasookawo nga era kyakolembwa munterenza y’abaana omusanvu nga akakiiko ky’ekika kasinziira kubuzaale bw’abaana. Abaana ab’ogerwa bebano wamanga;
Musanalumbwa, Kisero, Kiwanuka Gayi, Ssebatta, Muwuluzi e Misasa, Muwuluzi e Kiko
3. Musanaalumbwa Kyesimba Kasujja III
LULE Kyesiimba ng’afudde, Mutabaniwe Musanalumbwa yeyamusikira era naye n’alya obwa Kyesiimba Kasujja. Musanalumbwa gwebatereezako Kalutte oluvanyuma lw’entereeza y’abaana omusanvu aba Kyesimba Kasujja Nnansangwa kubanga obuzaale bwe bwaali mumugobyeyo ewakasule e Buwembo gyeyali yetutte. Musanalumbwa Kyesiimba Kasujja teyazaala mwaana nomu.
4. KASOKOLINDO Kyesiimba Kasujja IV
Olw’okuba nti Kalutte yali amaze okusimbirwa omutuba ku Busujja, yali takyayinza kusikira Kasujja Musanalumbwa kubanga yali atongozeddwa nga omutuba omukulu ku Busujja ate nga omutuba gwa Museruka oguvamu abalya obwa Kasujja gwatongozebwa dda Kasujja Nnansangwa. Musanalumbwa ng’afudde, omwaana wa kitaawe omuto Museruka gw’azaala Kasokolindo yeyamusikira era n’alya obwa Kasujja era Kasokolindo yazaala omwaana omu yekka Namungo.
5. NAMUNGO Kyesiimba Kasujja V
Kasokolindo ng’amaze okufa, mutabaniwe Namungo yeyamusikira n’alya obwa Kasujja era naye yazaala omwaana omu yekka Mungolo.
6. MUNGOLO Kyesiimba Kasujja VI
Namungo ng’amaze okufa, mutabaniwe Mungolo yeyamusikira n’alya obwa Kasujja era naye yazaala omwaana omu yekka Zibukuyimbwa.
7. ZIBUKUYIMBWA Kyesiimba Kasujja VII
Zibukuyimbwa nga kitaawe Mungolo afudde, yeyamusikira era naye n’alya obwa Kasujja. Yazaala omwaana omu yekka Kitandwe.
8. KITANDWE kyesiimba Kasujja VIII
Zibukuyimbwa ng’amaze okufa, mutabaniwe Kitandwe yeyamusikira n’alya obwa Kasujja era naye yazaala omwaana omu yekka Muwanga.
9. MUWANGA kyesiimba Kasujja IX
Muwanga yeyasikira kitaawe Kitandwe era n’alya obwa Kasujja. Kasujja ono teyawangaala kubwa Kyesiimba kuba yattibwa buttibwa oluvanyuma lw’okuzaa omusango ku Kabaka Mukaabya era wano waliwo okusasika kw’abantu ku busujja n’abaana ba Muwanga bonna nebabuna emiwabo abamu nebazaawa.
10. GAJULE Kyesiimba Kasujja X
Muwanga Kyesiimba bweyattiwa nga n’abaana bonna n’aboku Busujja abavamu abalya obwa Kyesimba Kasujja bamaze okubuna emiwabo, Gajule eyava ewa Kasule mu Ssiga e Buwembo n’alya obwa Kyesiimba Kasujja ng’abulisizza Nsowole ng’asinziira kukusaba kw’Omumbejja Tajjuba eri Kabaka okuzzawo ekika kya bakojjabe eky’eNgeye.
11. MAFUMU Kyesiimba Kasujja XI
Gajule nga amaze okufa, mutabaniwe Mafumu yeyamusikira era naye n’alya obwa Kasujja nga Nsowole. Mafumu obwa Kasujja yabumalako ebanga tono Sanjula n’alya obwa Kyesiimba.
12. SANJULA Kyesiimba Kasujja XII
Sanjula nga amaze okwediza obwa Kyesiimba, okuva mu Mafumu abaali babuliisa ensowole, yabeera Kyesiimba owe kkumi n’ababiri ng’avira ddala mu Nnono yaabo omwaavanga abalaya obwa Kyesiimba Kasujja nga tebanaba kubuna miwabo nga bwekyayogeddwako ku Kasujja Muwanga. Yazaala abaana bangi era bweyafa omwaanawe Sempaangi n’amusikira.
13. SEMPAANGI Kyesiimba Kasujja XII
Sanjula ng’amaze okufa, mutabaniwe Sempaangi yeyamusikira n’alya obwa Kasujja Kasujja naye teyazaala mwaana nomu.
14. ZEBIDAYO NALUSWA Kyesiimba Kasujja XIV
Kyesiimba Kasujja ono yava mu Ssiga lya Kisero e Busero Luwubu awamu ne mugandawe Asoni Lubozibozi, najja ku Busujja n’alya obwa Kyesiimba nga naye nsowole. Yazaala abaana naye tewali yamusikira. Kasujja ono obukulu bwa Kyesiimba yabulya mu biseera eby’entalo z’eddini.
15. ASONI LUBOZIBOZI Kyesiimba Kasujja XV
Ono ye Kasujja ow’okubiri era nga naye yava mu Ssiga lya Kisero, naye obwa Kasujja yabuliisa nsowole bweyasikira mugandawe Zebidayo Naluswa. Yazaala abaana era ku Busujja yagobwako bugobwa n’obwa Kyesiimba Kasujja nebabumujako.
16. PETERO KANYAMBO Kyesiimba Kasujja XVI
Petero Kanyambo Kyesiimba yava mu Mutuba gwa Ssekisibo muzukulu wa w’omutuba Museruka e Busjja. Yala obwa Kyesiimba Kasujja nga abugye ku Asoni Lubozibozi eyali abulisiza ensowole nga avudde ewa Kisero. Kasujja ono yeyakuba Mailo y’okubusujja ku mirembe gya Ssekabaka Chwa II mu 1900 naye teyazaala n’afa.
17. ALIKADI ZIBUKUYIMBWA Kyesiimba Kasujja XVII
Ono yasikira mugandawe Petero Kanyambo era n’alya obwa Kyesiimba Kasujja. Ye w’okubiri okuva ewa Ssekisibo naye teyazaala era bweyafa mugandawe Tofiro Mutangira n’amusikira.
18. TOFIRO MUTANGIRA Kyesiimba Kasujja XVIII
Ono yali wa kusatu okuva mussiga lya Ssekisibo okulya obwa Kasujja Kyesiimba wabula naye teyazaala n’afa.
19. FESTO MAYANJA Kyesiimba Kasujja XIX
Tofiro Mutangira ng’amaze okufa mumulembe gwa Ssekabaka Chwa, Festo Mayanja muganda wa Sanjula Kyesiimba Kasujja owe kkumi n’ababiri, mutabani wa Namutinda ava mu Mutuba gwa Museruka ebusujja n’asikira Tefiro Mutangira naye n’alya obwa Kyesiimba Kasujja. Festo Mayanja yakola nyo emirimu gy’ekika era nga ogumu ku mirimu gyeyakola ng’ate muzibu, gwe mulimu gw’okutereeza ekika ky’engeye. Yazaala abaana abalenzi 12 n’abawala 5, era n’afa nga 14.3.1969. Yalaamira mutabaniwe ow’okusatu Fransic Xavier Bazizza Kasule okumusikira.
20. Francis Xavier Bazizza Kasule Kyesiimba Kasujja XX
Festo Mayanja Kasujja nga afudde, Mutabani we gweyalamira okumusikira, Bazizza Kasule yeyamusikira era naye n’alya obwa Kyesiimba Kasujja.
21. Mayanja Charles Kyesiimba Kasujja XXI
Bazizza Kasule Kasujja nga afudde, Mutabani we gweyalamira okumusikira, Charles Mayanja yeyamusikira era naye n’alya obwa Kyesiimba Kasujja. Charles Mayanja omusika wa Bazizza Kasujja yakakasibwa ab’amasiga bona
Ebigambo byo wandiise: 943


text:
Ekiwandiiko#1 » Ntenvu 30th, 2017, 4:21 pm
EKIKA KY'ABABIITO B'E KKOOKI
Akabbiro: Mazzi Ga Kisasi
Awo olwatuuka Isansa Gabigogo, Kabaka w'e Bunyoro, n'addira abaana be abalongo Bwowe Isiŋŋoma ne Kitayimbwa Kato n'abawa buli omu okufuga ekitundu ky'ensi mu Bwakabaka bwe. Bwowe yamuwa ku ludda lw'e Buddu. Kitayimbwa n'amuwa ku ludda lw'e Cope. Naye abalangira abo baali tebannagenda mu nsi zaabwe kitaabwe n'afa, muganda waabwe Duhaga I n'amusikira.Duhaga bwe yamala okulya Obwakabaka bw'e Bunyoro n'agamba baganda be nti.
"Nze sibakkiriza kusala ku Bwakabaka bwange"
Bwowe yalaba muganda we amugaanye okugenda mu nsi kitaabwe gye yamuwa n'akwata ekkubo erigenda mu Ankole. Duhaga bwe yawulira nga muganda we ayagala okugenda mu nsi ez'ewala kwe kumutumira ng'amukkiriza okugenda mu nsi kitaabwe gye yaleka amuwadde.
Kitayimbwa bwe yalaba nga ye muganda we amugaanidde ddala okugenda mu nsi y'e Cope n'ateesa okugenda ne mukulu we Bwowe. Bwowe ne Kitayimbwa tebaalwa ne basitula ne bagenda mu nsi y'e Buddu ne balwana n'abantu be baasabganu, Bwowe n'awangula era n'atandiika okufuga nga Kabaka abantu abaali mu kitundu kye yawangula. Waayita ekiseera kitono Bwowe n'alumba abantu abaali mu Buddu wakati, n'alwana nabo nnyo n'abagoba. Omutala gw'e Bunyoro Bwowe gwe yavaako okugenda e Buddu guyitibwa Kkooki. N'ensi gye yawangula ng'atuuse mu Buddu kyeyava agituuma Kkooki okujjukiranga ekifo kye yavaamu e Bunyoro. Oluzzi lwe yanywangamu amazzi nalwo kuyitibwa Lukooki.
Ekiseera kyayitawo kitono Bwowe n'atuma muganda we Kitayimbwa agende ategeeze Duhaga nga bw'awangudde ensi, era yamuwa n'ebirabo bingi n'amafumu mangi ge yali anyaze ku Bannabuddu abitwalire mukulu waabwe Kabak Dahaga. Basajja ba uhaga bwe baalaba amafumu Bwowe g'aweerezza ne bagamba nti:
"Bwowe agidde awangule ensi ezo ajja kukulwanyisa akugobe ku Bwakabaka bwo"
Duhaga olwawulira ebyo n'akwata Kitayimbwa n'amussa mu nvuba. Naye abaami abaali bakuuma Kitayimbwa baasala mangu amagezi ne batumira Bwowe okumutegeeza Kitayimbwa bw'ali mu nvuba era mu kiseera kye kimu ne babombya ne Kitayimbwa mu ngeri e**enderere. Bwowe olwawulira nga muganda we ali mu nvuba n'asitula okugenda eri Kabaka Duhaga. Bwowe okutuuka e Bunyoro yasanga Kitayimbwa amaze okubomba. Naye ye teyamanya, kyeyava agenda buterevu eri Kabaka DUhaga. Olwali okulaba ku Duhaga Bwowe n'atandika okuyomba.Ne Duhaga teyalwa n'alagira Bwowe akwatibwe attibwe. Era nga Kabaka bwe yalagira basajja be bwe baakola. Bwowe baamukwata mangu ne bamutta. Bwowe okuttibwa yaleka alaaamye ebigambo bibiri:
1. Yalaamira muganda we Kitayimbwa okulya e**ma y'e Kkooki.
2. Yalaama nti Ow'enda ya Kitayimbwa bw'asa*anga ow'enda ya Duhaga ng'amutta. Nti era Kitayimbwa taddanga e Bunyoro naye adde ewa muganda waffe Kabaka w'e Buganda.
Bunyoro naye adde ewa muganda waffe Kabaka w'e Buganda.
Awo Bwowe bwe yamala okuttibwa, Kitayimbwa I n'alya Obwakabaka bw'e Kkooki. Kitayimbwa teyazaala mwana. Bwe yafa omwana wa Bwowe omukulu Mujwiga n'alya Obwakabaka. Ssekabaka Jjunju okuwangula Buddu nga Mujwiga y'afuga Kkooki. Era Mujwiga teyalwanyisa Jjunju kuba yali amanyi ng'Obwakabaka bwe buyingira wa Kabaka w'e Buganda. Mujwiga naye teyazaala mwana. Bwe yafa muganda we Mugenyi n'asika. Mugenyi bwe yafa muganda we Ndawula. Lwabulanga n'asika. Ndawula Lwabulanga bwe yafa omwana we Kitayimbwa II Kayiba n'asika. Kitayimbwa Kayiba bwe yafa omwana we Isansa Lwampanja n'asika. Isansa Lwampanja bwe yafa omwana we Lubambula n'asika. Lubambula bwe yafa muganda we Ndawula Kamuswaga n'asika. Ndawula Kamuswaga bwe yafa omwana we Isansa Kabumbuli n'asika.
Abakama abaafuga mu Kkooki baliraana bwe bati:
1. Bwowe Isingoma
2. Kitayimbwa Kato
3. Mujwiga
4. Mugenyi
5. Ndawula Lwabulanga
6. Kitayimbwa Kayiba
7. Isansa Lwampanja
8. Lubambula
9. Edward Kezekia Ndawula Kamuswaga
Bano baafuga ng'abalangira
1. Sefasi George Isansa Kabumbuli Kamuswaga
2. Yoweri Kayiba Kamuswaga
Ku Kezekia Ndawula Kamuswaga, Kkooki kwe lyafuukira essaza ne liyingira mu Bwakabaka bw'e Buganda mu mwezi gwa Museenene 1896 (11/1896) nga Mwanga II ye Kabaka w'e Buganda, naye likyaliibwa mu nsikirano y'abalangira ab'enda y'Ababiito b'e Kkooki. Era n'obulombolombo bw'Obwakabaka bw'e Kkooki Omulangira Kamuswaga akyabutuukiriza.
Omukulu w'e kika ky'Ababiito b'e Kkooki bonna ayitibwa Ssaababiito. Alina Amasiga musanvu g'afuga mu kika kye:
1. Bwowe
2. Mugenyi
3. Ndawula
4. Kitayimbwa Kayiba
5. Isansa Lwampanja
6. Kitayimbwa Lubambula
7. Ndawula Kamuswaga
Gano wammanga ge mannya agatuumwa mu kika ky'Ababiito be Kkooki.
Abalenzi
Ndawula
Mugenyi
Lwanga
Bwowe
Kitayimbwa
Ssansa Winyi
Gabigogo
Kayiba
Lubambula
Muyondo
Kyebambe
Abawala
Nalwanga
Ndaganoo
Kyangwa
Namugenyi
Nandawula
Era batuuma n'amannya amalala gonna agatuumwa Ababiito b'e Bunyoro. Naye bo baagaza dda mu Luganda.
ENNGOMA Y'ABABIITO B'E KKOOKI BONNA EYITIBWA
"Butentwe".
Mu kika kino mwe mwazaalibwa omuzira simeyi Lwakirenzi Kakungulu. Kitaawe yayitibwanga Matambagala. Semiyi L. Kakungulu oba si y'asinga obwatiikirivu mu bazira ba Buganda, katumuyite omu ku bo. Yatuuka ku kitiibwa eky'okuba pulesidenti wa Busiga omubereberye. Ng'ali e Mbaale abantu be baamuyitanga "BEENE".
Ebigambo byo wandiise: 790


text:
Ministry y’eby’obulamu esambazze ebibadde byogerwa abataka mu district z’ettundutundu lya Karamoja ne Teso nti abamu ku batuuze baabwe abeewandiisa okufuna obutimba bw’ensiri tebaabufunye mu ggandaalo eriwedde ng’enteekateeka ya ministry bweyali.
Ssekamwa wa ministry eno Vivian Nakaliika ategeezezza nti abatuuze bonna abeewandiisa baafunye obutimba bwabwe ng’abagamba nti tebaafunye kyamazima tebeewandiisa.Kino kiddiridde abamu ku bataka mu district ya Pader okuvaayo nebavumirira ministry eno obutabategeerezaawo mu budde ku nnaku zebanaaweerwamu obutimba.
Kivvuunuddwa Charles Kizindo
Photo: NRS International


text:
Kamalabyonna wa Buganda Oweekitiibwa Charles Peter Mayiga akubirizza Abalyannaka mu Ssaza lya Beene e Bulemeezi okwettanira ennima ey’omulembe egendereddwamu okulwanyisanga enjala gyebuvuddeko ekaabizza bannayuganda okwo ng’ogasseeko n’obwavu.
Ono yakedde luuyi eno kutongoza bulimi bwa Mmwanyi gyagabidde endokwa zaazo eziweredde ddala emitwalo amakumi abiri mu etaano,Ssemwanga Lutaaya atusakira ag’eruuyi eno abadde Kikamulo ne Kamalabyonna gyalambulidde abalimi abawerako mu Kikamulo ne Kiwoko.
Kivvuunuddwa Charles Kizindo
Photo Credit: UGO Uganda


text:
Bya Charles Kizindo
Essanyu kata litte banywanyi b’eyaliko Ssaabapoliisi wa kuno Gen Kale Kayihura bw’akkiriziddwa okweyimirirwa mu kkooti y’amagye ekulirwa Lt Gen Andrew Gutti.Bwabadde amukkiriza okweyimirirwa,Omulamuzi Gutti ateereddewo Kayihura obukwakkulizo obuwera okuli obutakkirizibwa kufuluma district eya Kampala ne Wakiso ssaako okufulumanga eggwanga nga tafunye lukusa,okugendanga ku kkooti eno buli Bbalaza esooka mu mwezi nobulala.Kayihura ateereddwa ku kakalu ka Bukadde bwa wano kkumi obutabadde bwa buliwo na buli amweyimiridde Obukadde Butaano Butaano era obutabadde bwa buliwo.
Gyebuvuddeko Kkooti eno yakubyeko n’okubooga n’ebooga banywanyi,ab’oluganda,abako n’ab’emikwano gya Gen Kale Kayihura bwebazze okubaawo ng’abajulizi ng’omuntu waabwe asaba okweyimirirwa.Abamweyimiridde abasatu kuliko;Maj Gen James Mugira,Maj Gen Steven Kavuma n’omukyala Hon Rosemary Tumusiime nga bwe baamalirizza okuwaayo ebibakwatako Ssentebe wa kkooti eno Lt Gen Andrew Gutti yagiyimirizzaamu okumala essaawa emu ye ne banne basooke beegeyeemu.
Bannamateeka ba Kayihura nga bakulembeddwamu Peter Kabatsi mu nsonga ze batadde embuga mu kusabira omuntu waabwe okukkirizibwa okweyimirirwa mulimu eky’okukulirira mu myaka 62 gyalina,ey’obulamubwe obwetaaga omusawo nti ate ye ng’omuntu abadde Ssaabapoliisi okumala emyaka 13 tasobola kubuuka makkyo biragiro bya kkooti okwo ssaako okuba Ssemaka amanyiddwa obulungi gyabeera mu ggombolola ye Makindye ate alina obutaka e Nyakabande mu Kisoro.Kayihura yaggulwako emisango esatu okwali okulagajjalira eby’okulwanyisa ebyali mu mikonogye,okuwa abantu ba bulijjo emmundu mu ngeri emenya amateeka ssaako okuwamba,okubuzaawo n’okusindiikiriza bannansi ba Rwanda abaawangalira wano.
Essanyu likize okuttira abawagizi b’omubaka Robert Kyagulanyi Ssentamu ne Kassiano wadri wabweru wa kkooti enkulu e Gulu oluvannyuma lw’okufuna amawulire g’okuteebwa kwabwe.
Babaka bannaabwe abalala okuli Paul Mwiru n’abalala bonna bakkiriziddwa okweyimirirwa omulamuzi wa kkooti enkulu e Gulu. Bannamateeka baabwe nga bakulembeddwamu Abdul Katuntu basinze nnyo kwesigamya kusaba kwabwe ku mbeera y’obulamu bw’abasibe,abamu kubo abakulu mu myaka ssaako ebbeetu eribaweebwa Ssemateeka.
Bwebabadde bakkirizibwa okweyimirirwa omulamuzi akakasizza nti kituufu abantu be baleese okubeeyimirira bannayuganda abamanyiddwa obulungi era abasuubirwa obutalemererwa kubazza mbuga ssinga baba beetaagibwa.Oluuyi oluwaabi lusoose kusaba mulamuzi bannabyabufuzi bano abagaane okuddamu okwenyigira mu kutambula okulaga obutali bumativu bwabwe n’ebirala byonna ebiyinza okuyitwamu okukuma omuliro mu bantu.
Mu bateereeddwa Kassiano Wadri engeri gyali mubaka wa Arua abadde asuuliddwa emisanvu obutadda mu kitundu ky’akiikirira olw’okwewala okwongera okuseesa mu butabanguko wabula Omulamuzi wa kkooti eyo amulagidde buli lwanaabanga ayagala okutuukako mu balonzibe asookenga kufuna lukusa kuva mbuga okumala ebbanga lya myezi esatu.Bano balagiddwa basse emikono ku bukalu bwa Bukadde Butaano Butaano obutali bwa buliwo n’ababeeyimiridde Obukadde kkumi kkumi era obutabadde bwa buliwo.
Ye eyaliko omuduumizi w’eggye ly’eggwanga erya UPDF Gen Mugisha Muntu y’omu ku baggyeeyo obwenyi okweyimirira Omubaka wa Kyaddondo East mu lukiiko lw’eggwanga olukulu Robert Kyagulanyi abadde amaze akaseera mu mikono gy’ab’eby’okwerinda ne mu kkomera.
Enteekateeka z’okukusabira omwoyo gw’abadde akulira ekitongole ekirwanyisa ebirwadde by’emitwe ebiva ku kwekeserera ebiragalalagala Dr Sheilah Ndyanabangi mungu gweyajjululira wano mu ddwaliro ekkulu e Mulago zigenda bukwakku mu kkanisa ya All Saints wano e Nakasero n’oluvannyuma omubirigwe gugenda kutwalibwa e Kabale ku kyalo Kasheregyenyi gyagenda okugalamizibwa mu nnyumbaye ey’olubeerera ku ssaawa mukaaga ez’omuttundtu olunaku lw’enkya.
Ndyanabangi yafa lwamukaaga ng’ekimu ku bika bya kookolo ow’omu Nnabaana kye kyamunnyudde egy’ensi eno ekirwadde kyazzenga alwanyisa buli lukya n’okulwanirira bannayuganda baleme kukifuna.Bannamawulire abasaka ag’eby’obulamu wano mu ggwanga bagamba nti banaalwawo okufuna omusawo omukugu mu kisaawe ky’okulwanyisa ebiragalalagala nga Sheilah bwabadde abanguyira.
Omubaka Robert Kyagulanyi Ssentamu Bobi Wine aggyiddwako emisango gyonna gyabadde avunaanibwa mu kkooti y’amagye ebadde ekulembeddwamu Ssentebe waayo Gen Andrew Gutti.Ono ng’akiikirirwa bannamateekaabe abakulembeddwamu Omubaka Medard Lubega Sseggona baasbye kkooti eno emuggyeko emisango gino engeri gyewatabadde bukakafu bumala ng’ate ssi muserikale nga kale okumusimba mu maaso ga kkooti y’amagye kibadde kirinnyirira ddemberye.
Kyagulanyi bw’abadde tannaddamu kukwatibwa tutegeezeddwa nti bannaKampala n’okusingira ddala ewa Kisekka bajaganyizza byansusso oluvannyuma lw’amawulire ga mukwano gwabwe okuggyibwako emisango mu kkooti y’amagye okuwulirwa.Byo eby’okwerinda mu Gulu n’emiriraano biri ggulugulu nga poliisi n’amagye byatazaamye enguudo ezisinga mu kaweefube eyagendereddwamu okutebenkeza eddembe ssinga wabaddewo akagagambulabbwa konna akabalukawo.
Eyaliko Ssenkaggale w’ekibiina kya FDC Ret Col Dr Kiiza Besigye asizidde ku kitebe kyabwe ab’oluuyi oluwabula Gov’t ku luguudo lwa Katonga wano mu Kampala n’ategeeza nti aliko naye ekibinja kya bannamateeka ky’alonze kyegatte ku bannamateeka abaaweerezeddwa e Gulu bakwataganire wamu mu kaweefube w’okwanguyaako ensonga z’okuyimbula ababaka abaasibiddwa n’abatali mu mbeera nnungi mu nsonga z’obulamu bajjanjabwe ng’ekibinja kino kikulemberwa Erias Lukwago.Besigye alaze obwennyavu eri embeera egenda mu maaso mu ggwanga n’ategeeza nti kiragira ddala nti obufuzi obugoberera amateeka tebukyaliwo.
Omubaka wa Kyaddondo East mu lukiiko lw’eggwanga Robert Kyagulanyi Bobi Wine ne munne owa Mityana Francis Zaake embeera yaabwe tewoomya Nnakabululu oluvannyuma lw’okukubwa nebalekwa ne mu kkubiro.Mubaka munnaabwe era omu ku bannamateeka baabwe Medard Lubega asinzidde Gulu ku kkooti gyebagenze okulaba nga bannaabwe basimbwa mu mbuga z’amateeka n’atutegeeza nti ababaka abalala bonna abaakwatibwa bakkiriziddwa okubalaba ng’oggyeeko ababiri abo.Ono agamba nti Zaake ateeberezebwa kuba ng’akuumirwa Makindye ate Robert Kyagulanyi ajjanjabirwa Gulu.
Bano nga bakulembeddwamu Medard Lubega Sseggona ne Asuman Basalirwa beerayiridde obutava Gulu okutuusa ng’abantu baabwe basimbiddwa mu mbuga z’amateeka. Medard Lubega gwetwogeddeko naye mu Kalasamayanzi akayise ategeezezza ekibatutte e Gulu kulaba nga bannaabwe banunulwa n’okwetegereza emisango gyennyini egibagguddwako.
Abasomesa basabiddwa obutalekereranga baana batawanyizibwa mu maka naabo abatulugunyizibwa nga tebabayambyeko kugonjoola bibalemesa kuyiga.
Juliet Sseggujja omusomesa akola ku nsonga z’abaana mu limu ku matabi ga Kids Club Kampala ekimu ku bitongole by’obwannakyewa ekibudaabuda abaana abayita mu kugezesebwa erya Katanga Resource Center agamba nti omwana atulugunyizibwa eka gyava aba asigazizza musomesawe yekka okumujuna nti era ssinga alekererwa yeemu ku nsonga ezibaviirako okudduka mu maka ga bazadde baabwe nga mpaawo abajuna.
Juliet Sseggujja agamba nti engeri abasomesa gyebatendekebwa n’okubudaabuda abasobeddwa ekimanyiddwa nga Guidence and counseling bwebalaba embeera eno mu bamu ku baana be basomesa bababudaabuda abaana nebababuulira emberebezi weeva era nebatandikiraawo.Kinajjukirwa nti alipoota y’ekitongole ky’ensonga z’abaana ekya UNICEF yalaga nti abaana basatu ku baana bana mu ggwanga wano baali batulugunyiziddwako mu ngeri emu oba endala.
Brian Kirumira amanyiddwa nga Brian White omu ku bannaKampala abalazi b’ensimbi aweerezeddwa ekibaluuwa ki Bakuyit’embuga yeewozeeko ku bulyazamanyi bw’Obukadde bwa Ssente za wano ebikumi ebitaano bwagambibwa obutasasula ku mmotoka ya Benz emu ku ezo mwabadde nga alagira ensimbi.
Ono ayitiddwa kkooti ewozesa egy’ensimbi n’eby’enfuna oluvannyuma lwa Alex Binyenda okuddukirayo ng’alanga Brian White okumulyazamanya ensimbi eziri eyo mu Bukadde bwa wano 900 bweyamuguza mmotoka eno Number UBA 063J.Binyenda agamba nti abanjizza ssente zino n’obwoya kumpi kubula kumuggwa ku Ntumbwe nga mwanamulenzi Brian White yeefuulidde ddala Nnampulirazzibi.
Omuwendo gw’abalonzi mu kalulu k’okujjuza ekifo ky’omubaka wa Munisipaali ya Arua gwevedde negutaba nga bwegwasuubiddwa ssonga n’okulonda kwennyini mu bifo ebisinga ekutandise mu budde.Tutegeezeddwa nti weziweredde zino ez’amalya g’eby’emisana ng’abamu ku beesimbyewo bamalirizza okulonda nga Nusura Tiperu owa NRM,Bruce Musema munna FDC n’abalala sso ng’ate ye Kassiano Wadri eyazze ku bwannamunigina eyayoolwa poliisi luli abawagizibe lwebagambibwa okuva mu mbeera tannalteewuluzibwa kusobola kwetaba mu kalulu ka leero.
Yo embeera tebadde ya bunkenke nga bweyabadde esuubirwa weewaawo nga poliisi n’amagye byayiiriddwa mu bungi naye okulonda kubadde kutambula bulungi awatali kuyingirirwa kwonna ob’olyawo nga kunaabaayo gyebujjako.Omusasi waffe Moses Kidandi atangaazizza ku mbeera n’okulonda nga bwekutambula.
Omwana ow’obuwala ow’emyaka 11 afiiriddewo mbulaga bwatomeddwa mmotoka y’ekika ky’Agafeemulago mu bitundu bye Luweero.
Kitegeezeddwa nti mmotoka Number UAB 024Y yeetomedde omwana Nabbumba Flavia ku luguudo lwa Gayaza-Ziroobwe ng’abadde mwana wa mutuuze ku kyalo Ndeeba mu Luweero.Mmotoka eno ekuumirwa ku poliisi ate Omulambo gw’omwana gukuumirwa mu ggwanika ly’eddwaliro e Kalagala.Ssekamwa wa poliisi mu ttundutundu lya Savanna Paul Kangavve akakasizza okufa kw’omwana ono n’okukwatibwa kw’omugoba wa mmotoka eno.


text:
Omukyala atasibazikweya amazeeko abakulisitaayo ebyewungula bwakatemye ekkanisa nga Ssaabadinkoni w’Obusaabadinkoni bwe Nyabirerema mu Bulabirizi bw’e Kigezi Venerable Rev.Edward Mwesigwa yamuganza n’amuggyamu n’ekiwanga wabula neyeesulubabba obuvunaanyizibwa bw’okulabirira omusaayigwe.
Omukyala ono Winnie Atusasire ow’emyaka amakumi 35 mutuuze we Murandano mu ggombolola ye Butanda e Kabale ng’ekiseera omukwano wegwabasaliza mu Kabu ye yali akulira abavubuka mu Busumba bwe Rubaya Ssaabadinkoni ono bweyali atwala ebiseera ebyo.
Kivvuunuddwa Charles Kizindo
Photo Credit: sthughofcluny.org


text:
Amyuka Cansala w’e Makerere Polof. Ddumba sentamu asabye gavumenti eteekewo akakiiko akenkjawulo kanoonyereze ku kwekalaasa okutava Makerere okwutera okuwunzika nga kuggazza Yunivaasite olwo emisomo gyabayizi negitaataaganyizbwa
Oluvannyuma lwa pulezidenti Museveni okulagira okuggala Yunivaaiste y’e Makerere abayizi tubasanze basiba ngugu zaabwe wakati mu bukuumi bwa Poliisi
Prof Ddumba Ayagala Okunoonyeereza ku Makerere
Amyuka Cansala w’e Makerere Polof. Ddumba sentamu asabye gavumenti eteekewo akakiiko akenkjawulo kanoonyereze ku kwekalaasa okutava Makerere okwutera okuwunzika nga kuggazza Yunivaasite olwo emisomo gyabayizi negitaataaganyizbwa


text:
Eyali ssaabalabirizi wa Uganda Dr. Livingston Mpalanyi Nkoyoyo aziikiddwa mu bitiibwa olw’eggulo lwaleero, wali ku kiggwa ky’abajulizi e Namugongo. Wasoosewo okisabira omwoyo gw’omugenzi mu kusaba okukulembeddwa omulabirizi w’e Namirembe. Abantu bangi n’ababeebitiibwa okuva mu buli nsonda ya ggwanga, baziise Nkoyoyo
Nkoyoyo Azikiddwa e Namugongo
RELATED ARTICLESMORE FROM AUTHOR
LEAVE A REPLY Cancel reply
Get in touch
Recent Posts
Most Popular
Parliament Takes Vote On Mobile Money Tax.
Members of Parliament cast their vote on whether the Mobile Money Tax should be retained or scrapped off.
Amasengejje Full News Bulletin – 2nd/October/2018
Full News Bulletin
Liigi ya Startimes Ezeemu
League y’eggwanga eyababinwera ezeemu okuttojjera olwalero emipiira ena gyegizanyidwa. E Lugogo, KCCA FC ekoze amaliri ga 0-0 ne Kirinya Jinja SS, ate Vipers ekubye...
Omwoleso Gugguddwawo
Uganda yeemu ku mawanga agavaamu ebintu byoyinza okuyita ebibisi kyokka bwebigenda ebweri olwo nebijjibwamu ebintu amakula ebizzibwa kuno ate ku buseere. Bannamakolera baakuno bagamba...
Abakukusa Ebintu Bakozesa Ggaali – URA
Ekitongole ekiwooza omusolo ekya URA kiboye ebyamaguzi ebiwera ebiyingizibwa mugwanga ngabikukusibwa. Mu bimu ku bintu bino ebikukusibwa ebikwatiddwa mubaddemu omuceere, Sukaali ne Butto nga...